Zo slovenskej tlače ● November (II.) 2012 ● Monitor
http://www.oslovma.hu/index.php/sk/monitoring/169-monitoring3-monitoring3/891-zo-slovenskej-tlae-november-ii-2012
http://www.oslovma.hu/01-Imro-Ment/ImroInfo/2012/ImrTSl44.rtf
Proti volebnému zákonu - Spoločné schôdzky vlád SR a Maďarska? - Slovensko a Maďarsko založia spoločnú obchodnú komoru - Slovenské hospodárstvo je menej ohrozené než maďarské  - Dvojaké občianstvo: Nohy na oboch stranách Dunaja? - Maďarská opozícia má lídra, ale nie jednotu - Nový silný súper v ringu: G. Bajnai - Klobasiáda - Klbása je urobená s citom
Vybral a zostavil: Imrich Fuhl
Maďari zdania každý meter rozvodov elektriny, vody aj plynu
19. novembra 2012 - (Jozef Tvardzík - Sme)
Vláde Viktora Orbána stačilo len šesť týždňov na to, aby schválila tretí balík úsporných opatrení. Počíta so zvýšením daní pre vodárne, plynárov, rozvody tepla, energetické spoločnosti aj telekomunikačných operátorov od januára 2013. Opatrenia majú krajine pomôcť s ozdravením verejných financií. Do rozpočtu majú ročne priniesť navyše 310 miliónov eur a podľa Orbána stlačia budúci rok deficit na 2,7 percenta HDP. Daň pre energetické koncerny sa zvýši na 50 percent. „Ak bude mať firma zisk 100 forintov a dnes je zdaňovaná 19 percentami, po novom musí na dani odviesť 50 forintov. Daň si môže znížiť o investície do výšky 15,5 forintu zo 100 forintov zisku,“ povedal pre SME maďarský ekonóm Attila Hugyecz. Efektívna daňová sadzba, vyrátaná z očistených príjmov, sa tak vyšplhá na 34,5 percenta. Investícia, ktorá sa dá odpočítať, je polovicou rozdielu zdanenia od januára a 19­percentnou daňou, ktorá platí dnes. Maďarská vláda zaviedla aj špeciálnu daň vo výške 35 centov za každý meter infraštruktúry, ktorá je potrebná pre rozvod vody, plynu, elektriny, tepla a telekomunikačných služieb, uviedla agentúra Reuters. Akcie skupiny MOL, do ktorej patrí aj Slovnaft, sa po zverejnení informácie prepadli na burze o viac ako päť percent. Hovorca MOL Domokos Szollár pre Reuters povedal, že „diabol je skrytý v detailoch a s nimi sa musí ešte spoločnosť oboznámiť“. „Správa je negatívna nielen pre MOL. Ide o dôkaz absolútnej nečitateľnosti vlády a parametrov investičného prostredia v krajine,“ citoval portál Patria.cz analytikov z KBC Securities. Podniky v Maďarsku budú od januára platiť tri rôzne sadzby daní. Desaťpercentná daň je pre firmy so základom dane do výšky 500 miliónov forintov (1,76 milióna eur), 19­-percentná je pre firmy nad tento limit a 50­-percentná bude pre energofirmy. „Hoci dane pomôžu znížiť deficit, určite neprispejú k rastu ekonomiky a zlepšeniu prostredia pre podnikanie,“ vraví analytička Andrea Éltetőová z Maďarskej akadémie vied. Ekonóm Kálmán Dezséri upozornil, že Orbánovi chýba systematický prístup. „Rieši deficit, tak príde s najjednoduchším riešením. Nezohľadňuje, či sú dane dlhodobo udržateľné.“ MOL oznámil, že v najbližších troch rokoch v Maďarsku investuje na rekonštrukcie miliardu eur. „Očakáva, že investíciami zníži daňové zaťaženie, pretože si ich odpíše,“ tvrdí Dezséri. Podľa neho by si MOL mohol znížiť efektívnu daňovú sadzbu na 15 percent.
V Maďarsku živou reťazou protestovali proti volebnému zákonu
19. novembra 2012 - (tasr)
Demokratická koalícia bývalého predsedu maďarskej vlády Ferenca Gyurcsánya dnes vytvorila živú reťaz okolo parlamentu na protest proti volebnému zákonu. Poslanci zákonodarného zboru mali totiž dnes hlasovať o vládnom návrhu volebného zákona, tento bod programu však kvôli množstvu pozmeňujúcich návrhov odročili. Budovu parlamentu obkolesilo vyše 1000 aktivistov, ktorí však nebránili poslancom a zamestnancom zákonodarného zboru pri vstupe a odchode z budovy. Podujatie zabezpečovali desiatky policajtov. „V politickom zmysle parlamentné voľby v roku 2014 nebudú ani slobodné, ani čestné,” vyhlásil Gyurcsány pre denník Népszabadság a dodal, že návrh volebnej registrácie voličov treba stiahnuť, prípadne registráciu umožniť aj v deň volieb. Expremiér počas hladovky pri parlamente 15. septembra pre TASR povedal, že situácia v Maďarsku je dramatická. „Orbánovi postupne klesá podpora. Pre prípad, že utrpí politickú prehru, sa znova pokúša zariadiť, aby mohol právnou machináciou zostať pri moci. Postupne zužuje možnosti víťazstva svojich rivalov právnymi trikmi a postupne sa pokúša nájsť pre seba nových voličov takisto právnymi prostriedkami,“ povedal opozičný politik. Predbežná registrácia voličov podľa jeho slov zoberie možnosť stovkám tisícom voličom možnosť a právo voliť. „Ide o tých voličov, ktorí sa zvyknú rozhodnúť v posledných dňoch, to je približne 20-25 percent voličov, ktorí napokon zvyčajne chcú odvolať vládu,“ spresnil. Podľa zdôvodnenia parlamentu nebolo možné včas pripraviť jednotný návrh, ktorý by zohľadňoval všetky prijaté pozmeňujúce návrhy. Podľa maďarského servera Hvg.hu jedným z dôvodov odročenia môže byť skutočnosť, že poslanci prijali protirečiace pozmeňujúce návrhy. Zákon, ktorý zavádza ostro kritizovanú predbežnú registráciu voličov, tak bude môcť byť prijatý najskôr 26. novembra. Štátny tajomník úradu vlády János Lázár začiatkom septembra avizoval, že predloží parlamentu individuálny poslanecký návrh novely volebného zákona. V zmysle tejto novely, ktorá by mala byť platná od 1. januára 2013, by sa voliči, ktorí chcú hlasovať, museli dva mesiace pred voľbami zaregistrovať.
Gyurcsány sa bude sťažovať Barrosovi, ak Fidesz presadí volebný zákon
Demokratická koalícia (DK) bývalého predsedu maďarskej vlády Ferenca Gyurcsánya, ktorej vyše 1000 sympatizantov dnes vytvorilo živú reťaz v Budapešti okolo celého parlamentu na protest proti pripravovanej novele volebného zákona, sa v prípade prijatia novely v jej terajšej podobe bude sťažovať na medzinárodných fórach. Ako vyhlásil Gyurcsány, sťažovať sa bude osobne aj predsedovi Európskej komisie José Manuelovi Barrosovi. „V roku 2014 nebudú čestné voľby v Maďarsku. Vládny Fidesz sa pripravuje na otvorený volebný podvod,” povedal expremiér pred účastníkmi protestnej akcie. Podľa jeho slov nemožno občanom uprieť jedno z ich najzásadnejších práv - právo voliť. Gyurcsány sa v závere akcie, na ktorej bolo prítomných niekoľko politikov DK a ktoré sa skončilo bez incidentov, osobne pozdravil s každým účastníkom reťaze. Poslanci zákonodarného zboru mali dnes hlasovať o vládnom návrhu volebného zákona, tento bod programu však kvôli množstvu pozmeňujúcich návrhov odročili.
SNS: V. Orbán obmedzuje maďarských voličov a zháňa zahraničných
19. novembra 2012 - (tasr)
Maďarský premiér Viktor Orbán (Fidesz) chce volebným zákonom obmedziť voličov žijúcich v Maďarsku a na druhej strane dosiahnuť, aby parlamentné voľby v roku 2014 ovplyvnilo čo najviac Maďarov zo zahraničia. „Viktor Orbán v roku 2010 vyhral voľby a mal 52 percent. Pozeral som prieskumy, dnes sa hýbe okolo šestnástich. Keď sa človek opije mocou, prichádza zlom vtedy, keď začne strácať podporu, ale stále má politickú moc. Chce prispôsobiť volebný systém a fungovanie štátu tak, aby ju nestratil,” vyhlásil predseda SNS Andrej Danko na margo pripravovaných zmien volebnej legislatívy v Maďarsku. Fidesz avizoval, že chce zakázať predvolebnú kampaň v súkromných médiách a zároveň zaviesť inštitút registrácie voličov. Tí, ktorí by sa v danom termíne nestihli zaregistrovať, by už vo volebný deň nemohli voliť. „Pochopil (V. Orbán, pozn. TASR), že doma stráca pôdu pod nohami, že potrebuje Maďarov v okolitých krajinách. Som presvedčený, že budúci rok začne obrovský tlak na to, aby získal hlasy v okolitých štátoch. Dobre si to prerátal, a preto rozdáva aj maďarské pasy, že potrebuje voličov žijúcich v Rumunsku, na Slovensku a podobne. Lebo v Maďarsku ich nemá dosť,” zdôraznil Danko. Dodal, že zmeny v maďarskej volebnej legislatíve môžu ešte pokračovať, ak budú Fideszu preferencie ďalej klesať. Podľa Danka je pri takýchto tendenciách absolútne predčasné utužovať hospodárske vzťahy s Maďarskom, ako sa o to usiluje Robert Fico (Smer-SD). „Človek, ktorý nenávidí socialistov a chcel dať zavrieť Gyurcsányho, dnes hovorí ľúbivé slová o Robertovi Ficovi,” vyhlásil na adresu Orbána, ktorému v tejto chvíli ide podľa Danka možno viac o to, aby čo najviac posilnil vplyv maďarského MOL-u na správu núdzových ropných rezerv Slovenska, než o rozvoj obojstranne výhodnej spolupráce. „Fico pristupuje k tomuto problému veľmi naivne,” vyhlásil dnes Danko. „Čakali sme, že Róbert Fico povie Orbánovi jasné nie,” dodal. „SNS protestuje proti prvkom v orientácii zahraničnej politiky slovenskej vlády, ktoré vo vzťahu k Maďarsku tlačia do zabudnutia také vážne veci, ako sú otázky získavania a udeľovania maďarského občianstva Slovákom, extrateritoriálne účinky maďarskej ústavy, podpora autonómie, provokácie a urážajúce výroky na adresu Slovenska a Slovákov, jednostranné zasahovanie do života občanov na slovenskom juhu maďarskými politickými stranami, potláčanie práv Slovákov na zmiešaných územiach, otázky vodného diela Gabčíkovo a podobne. Nie je dôvod na nadštandardné vzťahy, kým nie sú vyriešené tieto otázky,” vyhlásil Danko.
SNS: R. Fico ponukou vládnej spolupráce napomáha upevneniu pozícií V. Orbána
17. novembra 2012 - (tasr)
Premiér Slovenskej republiky Robert Fico (Smer-SD) musí vedieť, že napomáha upevňovaniu pozícií súčasného predsedu maďarskej vlády Viktora Orbána (Fidesz), keď navrhuje spoločné rokovania či schôdzky vlád SR a Maďarska. V reakcii na výsledky rokovaní predsedov slovenskej a maďarskej vlády na piatkovom (16.11.) slovensko-maďarskom hospodárskom fóre v Budapešti to vyhlásil predseda SNS Andrej Danko. „Zmýva z neho (V. Orbána, pozn. TASR) vážne obvinenia zo sklonov k diktátorstvu a netolerancii,” komentoval ochotu slovenského premiéra podporovať dialóg a hospodársku spoluprácu s vládou Viktora Orbána Danko. „Vláda Slovenskej republiky stráca smer v otázke zahraničnej politiky voči Maďarsku,” vyhlásil Danko. „SNS protestuje proti prvkom v orientácii zahraničnej politiky slovenskej vlády, ktoré vo vzťahu k Maďarsku tlačia do zabudnutia také vážne veci, ako sú otázky získavania a udeľovania maďarského občianstva Slovákom, extrateritoriálne účinky maďarskej ústavy, podpora autonómie, provokácie a urážajúce výroky na adresu Slovenska a Slovákov, jednostranné zasahovanie do života občanov na slovenskom juhu maďarskými politickými stranami, potláčanie práv Slovákov na zmiešaných územiach, otázky vodného diela Gabčíkovo a podobne,” dodal. Podľa Danka začína Orbán plánovite využívať predstaviteľov štátnych orgánov SR na svoju predvolebnú kampaň, čo bolo podľa neho vidieť už pri otvorení Slovenského domu v Mlynkoch. Slovenský premiér Robert Fico už pred začiatkom rokovaní s maďarskou stranou avizoval, že sa tentoraz nebudú týkať tém, ktoré obe krajiny rozdeľujú. Na rokovaní navrhol celý rad spoločných hospodárskych aktivít, ale aj spoločné rokovanie vlád oboch štátov. Na podujatí, na ktoré pricestovalo takmer 250 podnikateľov a predstaviteľov oboch vlád, vystúpil s prejavom aj maďarský premiér Viktor Orbán. Predseda slovenskej vlády v prejave k otázke slovensko-maďarských vzťahov zdôraznil význam budovania infraštruktúry, ocenil dohody týkajúce sa výstavby mostov na rieke Ipeľ, mosta na Dunaji pri Komárne i prepájanie energetických sietí. Konštatoval, že len dobrá hospodárska spolupráca vytvorí podmienky na to, aby sa dalo rokovať aj o iných otvorených otázkach. Dodal, že slovenská strana sa žiadnym nebráni. Orbán vo svojom vystúpení položil otázku, ako je možné, že slovenské hospodárstvo je schopné hospodárskeho rastu, ktorý prekračuje dve percentá, a Maďarsko nie. Prečo dlh štátu v Maďarsku je teraz zhruba 77-percentný, pričom Slovensko tento dlh drží pod hranicou 50 percent, rozšíril otázku predseda maďarskej vlády. Zároveň zdôraznil, že jeho krajina má záujem o to, aby mala úspešných susedov.
R. Fico navrhol V. Orbánovi spoločné schôdzky vlád SR a Maďarska
16. novembra 2012 - (tasr)
Zorganizovanie spoločného rokovania vlád Slovenska a Maďarska navrhol dnes v Budapešti predseda slovenskej vlády Robert Fico v úvode slovensko-maďarského hospodárskeho fóra. Na podujatí, na ktoré pricestovalo takmer 250 podnikateľov a predstaviteľov oboch vlád, vystúpil s prejavom aj maďarský premiér Viktor Orbán. „Máme absolútny záujem o čo najlepšie hospodárske a priateľské vzťahy s Maďarskom. Ak by bola taká možnosť, zvážme, či by sme nemohli posunúť tento formát v podobe ekonomického fóra do formátu spoločných rokovaní vlád. Nám sa takýto formát osvedčil napríklad s Českou republikou, chystáme podobný formát s Poľskou republikou a s Bulharskom,” povedal Fico. Predseda slovenskej vlády v prejave k otázke slovensko-maďarských vzťahov zdôraznil význam budovania infraštruktúry, ocenil dohody týkajúce sa výstavby mostov na rieke Ipeľ, mosta na Dunaji pri Komárne i prepájanie energetických sietí. Konštatoval, že len dobrá hospodárska spolupráca vytvorí podmienky na to, aby sa dalo rokovať aj o iných otvorených otázkach, a dodal, že sa slovenská strana žiadnym nebráni. Orbán vo svojom vystúpení položil otázku, ako je možné, že slovenské hospodárstvo je schopné hospodárskeho rastu, ktorý prekračuje dve percentá, a Maďarsko nie. Prečo dlh štátu v Maďarsku je teraz približne 77-percentný, pričom Slovensko tento dlh drží pod hranicou 50 percent, rozšíril otázku predseda maďarskej vlády. Zároveň zdôraznil, že jeho krajina má záujem na tom, aby mala úspešných susedov. K otázke návrhu spoločných rokovaní vlád slovenský premiér v reakcii na otázku TASR povedal, že to nebolo otvorené po prvý raz. „My sme mali veľmi dobrú skúsenosť zo spoločného zasadnutia s českou vládou. Pokiaľ by príprava bola na úrovni ako napríklad v prípade českej vlády, tak som presvedčený, že takéto rokovanie by mohlo viesť k uzatvoreniu viacerých dohôd a k inventúre projektov, ktoré sa momentálne realizujú,” konštatoval. „Považoval by som takéto stretnutia za mimoriadne užitočné pre slovensko-maďarské vzťahy. Toto už bolo druhýkrát. Prvýkrát som povedal pánovi predsedovi Orbánovi súkromne, teraz som to povedal verejne. My budeme samozrejme trpezlivo čakať na odpoveď maďarskej vlády, ale slovenská vláda je určite pripravená,” dodal Fico. Na margo otázky slovensko-maďarských vzťahov Orbán v prejave konštatoval, že jeho krajina „nestrká hlavu do piesku”. „Presne vieme, ktoré otvorené otázky existujú medzi Budapešťou a Bratislavou. Sme tu preto, pretože sme presvedčení, že dobrá spolupráca je možná, má obojstranné výhody a úspechy v spolupráci môžu pomôcť vyriešiť konfliktné záležitosti,” povedal. „Musíme budovať vzájomnú dôveru. Preto si myslím, že tam, kde sa vieme dohodnúť, sa musíme dohodnúť. V uplynulých mesiacoch sme budovali vzájomnú dôveru - dohodli sme prepojenie plynovodu, stavbu mostu ciest,” poznamenal Orbán, ktorý slovenských a maďarských podnikateľov povzbudil k prehĺbeniu spolupráce. Predsedovia oboch vlád zdôrazňovali odhodlanie svojich kabinetov dodržať ciele deficitu štátneho rozpočtu a ako zhodne vyhlásili, Maďarsko ani Slovenská republika nemajú alternatívu k členstvu v Európskej únii.
Dnes som sa v rámci jednodňovej zahraničnej návštevy Maďarska zúčastnil Maďarsko-slovenského ekonomického fóra v Budapešti. Naše krajiny majú pred sebou rovnaké výzvy a problémy, na ktoré musíme reagovať. Preto máme záujem na čo najlepších hospodárskych a priateľských vzťahoch. Nevidím dôvod, prečo by si dvaja susedia aj napriek citlivým témam, ktoré medzi nami existujú, nemohli sadnúť a prijať dôležité rozhodnutia. Dávam ponuku na takýto formát a budem trpezlivo čakať, či nájde, alebo nenájde odozvu. (Robert Fico - facebook)
Fico s Bajnaim o nových procesoch v Maďarsku
Expremiér Gordon Bajnai naštartoval v Maďarsku nové procesy, vyhlásil dnes v Budapešti predseda slovenskej vlády Robert Fico pred schôdzkou s Bajnaim, s ktorým hovorili o týchto procesoch a o živote občanov. „Dvaja politici sa môžu rozprávať len o živote občanov. Myslím si, že sme spolu pôsobili ako premiéri, bolo to veľmi zaujímavé obdobie a som veľmi rád, že sa s pánom Bajnaim môžem vrátiť k niektorým veciam z minulosti,” zdôvodnil Fico svoj záujem o schôdzku s Bajnaim. Predseda slovenskej vlády predpoludním spolu s premiérom Viktorom Orbánom otvorili slovensko-maďarské hospodárske fórum. „Pochopiteľne som aj zvedavý, čo bude (Bajnai) hovoriť, pretože naštartoval nejaké procesy teraz v Maďarsku a Maďarsko je náš sused. Máme obrovský záujem na dobrých vzťahoch s touto krajinou, takže prirodzene politický vývoj ma ako predsedu vlády SR zaujíma bez akéhokoľvek zasahovania, čo sa v Maďarsku deje,” povedal slovenský premiér novinárom. Predseda Spolku Domov a pokrok a expremiér Gordon Bajnai je jedným zo zakladateľov volebného hnutia Spolu 2014, ktorého cieľom je výmena Orbánovej vlády. Hnutie založili 23. októbra okrem Spolku Domov a pokrok aj skupina zo spoločenskej siete Facebook Milión ľudí za slobodu maďarskej tlače (Milla) a Maďarské hnutie Solidarita.
Fico a Mesterházy zdôrazňovali význam rozvoja dobrých susedských vzťahov
Predseda vlády SR sa stretol aj s predsedom opozičnej Maďarskej socialistickej strany (MSZP) Attilom Mesterházym, s ktorým hovorili o aktuálnych otázkach riešenia krízy v Európskej únii. V otázke kohéznej politiky únie sa zhodli na tom, že záujmom Maďarska aj Slovenska je dosiahnutie dohody, píše sa vo vyhlásení MSZP. Fico a Mesterházy, ktorí sa v Budapešti stretli teraz prvýkrát, ale spolu už predtým osobne rokovali, zdôrazňovali význam rozvoja dobrých susedských vzťahov, cezhraničnej spolupráce a iniciovania projektov, ktoré napomôžu hospodárskemu rastu. Zhodli sa na tom, že by Smer-SD a MSZP mali budovať užšie vzťahy.
Slovenské hospodárstvo je menej ohrozené než maďarské
16. novembra 2012 - (sita)
Slovenské hospodárstvo je menej ohrozené súčasnou krízou než maďarské. Na piatkovom slovensko-maďarskom ekonomickom fóre to vyhlásil predseda vlády Maďarska Viktor Orbán. Hlavným dôvodom tejto skutočnosti je podľa neho to, že Slovensko na rozdiel od západných krajín po prepuknutí hospodárskej krízy urobilo menej chýb a nezadlžovalo sa do takej miery prostredníctvom stimulov, ktoré len „pošteklili” ekonomiku krajiny a na jej fungovanie mali minimálny dopad. Skutočnosť, že Slovensko dosahuje lepšie ekonomické výsledky než Maďarsko, je podľa Orbána výzvou. Zároveň však dodal, že je lepšie brať si príklad z úspešnejšieho suseda než z chudobného a lenivého. Orbán si myslí, že pre Maďarsko je táto zdvihnutá latka dobrou inšpiráciou. Slovenský premiér Robert Fico ešte vidí priestor pre ďalší hospodársky rozvoj oboch krajín v prehlbovaní vzájomnej spolupráce, ako napríklad v oblasti spoločného obchodu, podporovaní podnikateľského prostredia, budovania infraštruktúry a energetiky. Fico zdôraznil, že pre Slovensko a Maďarsko je dôležité severojužné prepojenie plynovodov, pretože by tak krajiny nemuseli byť rukojemníkmi v sporoch medzi Ruskom a Ukrajinou. Fico maďarskému premiérovi navrhol aj spoločné rokovania vlád, keďže sa tento formát osvedčil aj pri budovaní vzťahov s Českou republikou. Pre obe krajiny by to podľa Fica predstavovalo možnosť debatovať aj o ďalších otvorených otázkach. Podobný zámer o spojených rokovaniach vlád ma SR aj s Poľskom a Bulharskom.
Slovensko a Maďarsko založia spoločnú obchodnú komoru
Slovenská obchodná a priemyselná komora (SOPK) a maďarská obchodná komora v piatok podpísali memorandum o založení spoločnej slovensko-maďarskej obchodnej komory. Udialo sa tak na spoločnom slovensko-maďarskom ekonomickom fóre v Budapešti. Spoločná organizácia oboch krajín bude registrovaná na Slovensku. Predseda vlády SR Robert Fico a maďarský premiér Viktor Orbán dospeli k vzájomnej zhode v tom, že prepojenie maďarského a slovenského obchodu je nevyhnutné pre ďalší hospodársky rast oboch krajín. Predseda SOPK Peter Mihók doplnil, že okrem hospodárskeho rastu je potrebné naďalej pokračovať v politike šetrenia a škrtov, no zároveň budovať podmienky pre rozvoj malého a stredného podnikania na oboch stranách Dunaja.
Maďarská vláda schválila ďalšie opatrenia na zníženie deficitu
17. novembra 2012 - (čtk)
Maďarská vláda schválila ďalšie opatrenia, ktoré majú v budúcom roku znížiť deficit štátneho rozpočtu pod trojpercentný limit stanovený Európskou úniou. Premiér Viktor Orbán bližšie detaily k novým krokom neposkytol.
Maďarsko chystá nové kroky na zníženie deficitu
16. novembra 2012 - (sita)
Maďarská vláda schválila nové opatrenia na redukciu rozpočtového deficitu, aby zabezpečila, že schodok bude na budúci rok pod hranicou, ktorú povoľuje Európska únia. V piatok to povedal maďarský premiér Viktor Orbán. „Vláda v stredu a dnes ráno rozhodla o krokoch zaručujúcich, že deficit rozpočtu bude na úrovni 2,7 % hrubého domáceho produktu (HDP) a nie vo výške 2,9 % HDP,” uviedol v piatok Orbán na slovensko-maďarskom ekonomickom fóre v Budapešti. Predseda maďarskej vlády nič bližšie nepovedal o nových opatreniach. Nedávno však naznačil zvýšenie bankových daní a vyššie dane v iných podnikateľských sektoroch v nádeji, že sa vyhne nepopulárnym škrtom vo výdavkoch. Maďarsku sa nedarí dosiahnuť svoje ciele v oblasti deficitu, keďže rozpočtové príjmy poškodil pokles eurozóny, ktorá je hlavným obchodným partnerom krajiny.
Predseda SMK Berényi poučil maďarského premiéra o občianstve
16. novembra 2012 - (sita)
Predseda Strany maďarskej komunity (SMK) József Berényi sa vo štvrtok v Budapešti stretol s maďarským premiérom Viktorom Orbánom. Berényi Orbánovi tlmočil nespokojnosť s pripravovanou novelou zákona o dvojakom občianstve, ktorá podľa neho nevyrieši problém a zároveň používa dvojaký meter na menšiny žijúce v oboch krajinách. Líder SMK maďarského premiéra poprosil, aby podobným spôsobom komunikoval pri piatkovom stretnutí s predsedom vlády SR Robertom Ficom v Maďarsku. „Zmena je nedostačujúca,” vyslovil sa margo novely zákona o dvojakom občianstve Berényi. Podľa neho plánované získanie cudzieho občianstva v nadväznosti na trvalý pobyt znemožní maďarskej menšine žijúcej na Slovensku uchádzať sa o maďarské občianstvo, a naopak, ľudia, ktorí už o slovenské občianstvo prišli, ho nemusia získať späť. Zdôraznil, že slovenská menšina v Maďarsku môže mať dvojaké občianstvo a získanie slovenského občianstva nie je spojené s trvalým pobytom na Slovensku. Pre menšiny v oboch krajinách tak vláda SR uplatňuje podľa Berényiho dvojaký meter. Nespokojnosť s medializovaným návrhom novely dvojakého občianstva prezentovala aj strana Most-Híd. Orbána predseda SMK informoval aj o problémoch s financovaním menšinovej kultúry. Štát podľa neho výrazne mešká s preplácaním schválených projektov, kultúrne akcie z leta nie sú preplatené ešte ani teraz v novembri. Politici diskutovali aj o univerzite J. Selyeho v Komárne, SMK nesúhlasí s jej prekvalifikovaním na vysokú školu. Maďarský premiér Berényiho informoval o postoji ku Gabčíkovu. Slovenská vláda podľa Orbána vníma Dunaj skôr ako energetický zdroj, pre maďarskú stranu zasa veľtok predstavuje ekologický element, ktorý netreba narúšať vodnými dielami. SR a MR vedú dlhoročný spor o vodné dielo Gabčíkovo-Nagymaros, ktoré naplánovali socialistické vlády oboch krajín pred desiatkami rokov.
Nohy na oboch stranách Dunaja?
Dvojaké občianstvo áno, ale musíte mať v zahraničí trvalý pobyt.
16. novembra 2012 - (tasr)
Strana Most-Híd nepodporí návrh novely zákona o štátnom občianstve z dielne ministerstva vnútra, ktorá by umožnila dvojaké občianstvo v prípade, ak má občan trvalé bydlisko aj v druhom štáte. Píše to vo svojom stanovisku, ktorým reaguje na pripravovanú právnu normu. Ministerstvo by ju malo čoskoro predložiť do medzirezortného pripomienkového konania. O príprave novely informovali v stredu (14. 11.) Hospodárske noviny. Právna norma má umožniť získať cudzie občianstvo aj bez straty slovenského. Zároveň má vrátiť pas tým, ktorí oň prišli pre zákon o štátnom občianstve z čias prvej vlády Roberta Fica (Smer-SD). Podmienkou má byť zisk cudzieho občianstva na základe trvalého pobytu. Prvá Ficova vláda reagovala právnou normou na maďarský zákon o dvojakom občianstve. Podľa bugárovcov je pripravovaná novela malým krokom vpred, keďže hoci s podmienkou, ale predsa by umožnila občanom SR mať dvojaké občianstvo. “Na druhej strane, ak však občan nebude mať trvalé bydlisko v druhej krajine, bude mu aj naďalej možné slovenské občianstvo odobrať. A preto Most-Híd nebude hlasovať za novelu zákona v parlamente,” avizuje strana. Most-Híd počká na rozhodnutie Ústavného súdu (ÚS) SR ohľadom podnetu, ktorý podal ešte minulý rok na jeseň, kde žiadal o preskúmanie ústavnosti súčasného zákona o občianstve. “To isté odporúčame aj ministerstvu vnútra. Ak nemá lepší návrh na riešenie otázky dvojakého občianstva, nech počká na vyjadrenie ÚS SR,” uvádza sa v stanovisku. Na pripravovanú novelu reagovala aj mimoparlamentná SMK, ktorá najnovší návrh z dielne ministerstva vnútra nepokladá za prijateľný. “Ak sú tlačové správy pravdivé, podľa najnovšej novely nestratia svoje slovenské občianstvo tí, ktorí majú trvalé bydlisko v inom štáte, a stali sa občanmi tohto štátu. Nevyrieši sa však situácia Maďarov na Slovensku, ktorí už majú aj maďarské občianstvo, a preto prišli o slovenské,” tvrdí predseda SMK József Berényi. Podľa neho novela neznamená krok vpred ani pre tých členov maďarskej komunity na Slovensku, ktorí majú záujem o maďarské občianstvo, ale nemajú trvalý pobyt v Maďarsku. “Podľa názoru SMK prijatím tejto novelizácie bude Slovensko používať naďalej dvojaký meter voči zahraničným Slovákom a voči Maďarom žijúcim na Slovensku. Môžeme konštatovať, že sa upraví len otázka dvojakého občianstva zahraničných Slovákov,” uviedol Berényi vo svojom stanovisku.
H. Swoboda: Maďarská pravicová vláda podkopáva demokraciu
16. novembra 2012 - (tasr)
Demokracia v Maďarsku je podkopávaná zásluhou terajšej vlády, uviedol dnes predseda Progresívnej aliancie socialistov a demokratov (S&D) v Európskom parlamente Hannes Swoboda na konferencii o demokracii a slobode vo východnej a strednej Európe, ktorá sa koná v Budapešti. Dvojdňovú konferenciu pripravila Nadácia pre európske pokrokové štúdiá (FEPS). „Dnes, na 94. výročie založenia Maďarskej republiky, je demokracia v Maďarsku podkopávaná a ťažko skúšaná zásluhou viacerých legálnych opatrení zavádzaných terajšou vládou,” povedal Swoboda na úvod konferencie. Líder S&D zároveň upozornil na skutočnosť, že najnovšie a chystané zmeny v maďarskom volebnom zákone znamenajú, že vláda pravicovej strany Fidesz sa pripravuje zostať pri moci aj v budúcnosti. Tomu majú podľa neho slúžiť aj zmeny v oblasti justície. „Musíme pozorne a zblízka sledovať, či vláda bude implementovať rozhodnutia Súdneho dvora EÚ týkajúce sa núteného predčasného odchodu do dôchodku sudcov,” uviedol Swoboda. Podľa neho vláda Viktora Orbána svojimi nacionalistickými a protekcionistickými opatreniami ohrozuje demokraciu a ekonomický rozvoj krajiny, čo vedie k zhoršeniu sociálnej situácie občanov Maďarska a núti mladých Maďarov, aby opúšťali svoju vlasť. „Nastal čas, aby Európska komisia triezvo zohľadnila všetky legislatívne zmeny zavedené pod touto vládou a zhodnotila súčasná stav v Maďarsku,” povedal Swoboda. S&D bude podľa neho pozorne sledovať demokratický vývoj vo všetkých krajinách strednej a východnej Európy ako aj vo všetkých členských štátoch EÚ, najmä však tam, kde majú vlády parlamentnú väčšinu.
Marta Demjénová: Stredisko pilíšskych Slovákov ešte stále nemôžeme používať
16. novembra 2012 - (tasr)
Stredisko pilíšskych Slovákov v Mlynkoch (Pilisszentkereszt) tamojší Slováci ešte stále nemôžu používať, aj napriek tomu, že ho 2. októbra slávnostne otvorili slovenský premiér Robert Fico a predseda maďarskej vlády Viktor Orbán. Potvrdila to 16. novembra pre TASR v Budapešti predsedníčka Slovenskej samosprávy v Mlynkoch Marta Demjénová. „Na slávnostnom otvorení som sľúbila, že na druhý deň začneme prácu a dom naplníme životom - slovenským spevom a tak ďalej. Ja som bola najviac prekvapená, keď ma informovali o tom, že dom ešte nemôžeme používať, pretože nemáme povolenie na prevádzkovanie. Takže dom ešte nie je otvorený, ešte ho nemôžeme používať, nábytok čiastočne už máme, a teraz čakáme aj ostatné kusy zariadenia,” povedala M. Demjénová. „Musíme počkať ešte na povolenie. Neviem, kedy ho dostaneme, konkrétne akcie môžeme len vtedy organizovať, keď dom bude otvorený a môžeme ho používať,” dodala. Podľa jej slov plánovali, že týždeň, maximálne dva týždne po otvorení pripravia akciu pre obyvateľov dediny, resp. regiónu, aby im ukázali, ako vyzerá nový dom Slovákov, aké plány budú mať, ale to sa nemohlo ešte doteraz uskutočniť. „Na 6. decembra sme chceli v dome uskutočniť podujatie Slovenský Mikuláš. Neviem, či vtedy tam už budeme môcť byť, aj slovenské Vianoce sme plánovali a budúci rok by tam mal byť Slovenský regionálny bál, aj šiškový festival a vlastne nevieme dopredu, či tam budú tieto akcie. V náhradnej budove sa uskutoční aj konferencia Zväzu Slovákov v Maďarsku pod názvom „Ako ďalej, Slováci v Maďarsku?“, ktorá mala byť podľa pôvodných plánov tiež v novom slovenskom dome,” informovala M. Demjénová o plánoch Slovenskej samosprávy v Mlynkoch. Vlastníkom nehnuteľnosti a prevádzkovateľom Strediska pilíšskych Slovákov je Celoštátna slovenská samospráva v Maďarsku (CSSM). Spoluužívateľom objektu sú aj miestne organizácie pilíšskych Slovákov, najmä Združenie a regionálne kultúrne stredisko pilíšskych Slovákov a Slovenská samospráva v Mlynkoch. Samospráva obce Mlynky a starosta József Lendvai v roku 2008 sa rozhodli z budovy starého Slovenského domu vysťahovať práve tieto subjekty. Poslaním spoločensko-kultúrneho strediska je činnosť zameraná na podporu národného povedomia a kultúrnej identity Slovákov žijúcich v Maďarsku, ako aj na udržiavanie ich vzťahov.
http://www.oslovma.hu/index.php/sk/monitoring/167-monitoring1-monitoring1/886-nove-stredisko-v-mlynkoch-je-zamknute-a-prazdne
Fico slávnostne otvoril dom v Mlynkoch, ktorý je zamknutý a prázdny
Používaniu budovy stoja v ceste aj spory medzi rôznymi krajanskými organizáciami.
15. novembra 2012 - (Peter Morvay / Miroslav Kern - sme.sk)
Slováci v maďarských Mlynkoch (Pilisszentkereszt) majú v piatok posledný deň na to, aby si definitívne odsťahovali veci zo starého Slovenského domu v centre obce. Nemajú však kam. V novom dome v Mlynkoch to po prvý a zatiaľ posledný raz žilo jediný deň, 2. októbra, keď ho slávnostne otvorili Robert Fico a jeho maďarský kolega Viktor Orbán. Stredisko pilíšskych Slovákov, ako sa budova oficiálne nazýva, je od odchodu premiérov uzamknuté, opustené a zíva prázdnotou. Odviezli aj nábytok, ktorým bolo dočasne zariadené počas otvorenia. Spolu s taniermi a príbormi bol zapožičaný iba na túto príležitosť.
Bez kľúča
Slovenská samospráva v Mlynkoch a regionálne slovenské združenia, ktoré tu už mali sídliť a organizovať kultúrne podujatia, od budovy ani nemajú kľúč. Pri otváraní pritom dúfali, že tu do konca roka usporiadajú niekoľko akcií, od tradičného slovenského Mikuláša po konferenciu Zväzu Slovákov v Maďarsku, najpočetnejšej slovenskej organizácie. „Dnes už nepredpokladáme, že by sme dom mohli začať používať skôr než v januári,“ hovorí novinár a člen miestnej slovenskej samosprávy Imrich Fuhl. Väčšina zariadenia zo starej budovy, ktorú musia vypratať, nemá kam ísť. „Časť vecí musíme dať k miestnemu farárovi,“ povedal Jozef Havelka, podpredseda Slovenskej samosprávy v Mlynkoch, donedávny predseda združenia pilíšskych Slovákov. Do dnes už bývalého Slovenského domu sa nasťahujú samospráva a starosta obce Mlynky József Lendvai, ktorí v roku 2008 rozhodli vysťahovať miestne slovenské organizácie. Tým sa spustil medzinárodný konflikt, o ktorom sa hovorilo aj v Bruseli. Spor mala ukončiť dohoda slovenskej a maďarskej vlády o výstavbe nového domu, ktorú by oba štáty financovali rovným dielom. Stavba bola dokončená už v auguste minulého roku. Otvoreniu najprv bránili skoro rok trvajúce spory medzi vládami o to, ako si podelia rastúce náklady. Po podpísaní dohody o dofinancovaní v júli tohto roku sa zase čakalo na termín otvorenia, ktorý by vyhovoval obom premiérom.
Spory Slovákov
Z toho, že dom ani po oficiálnom otvorení nemôžu používať, vinia pilíšski Slováci Celoštátnu slovenskú samosprávu. Maďarská vláda totiž od začiatku trvala na tom, aby sa oficiálnym majiteľom budovy stala ona a miestni Slováci ju len užívali na základe zmluvy. Slováci z Mlynkov a Zväz Slovákov v Maďarsku sú dlhodobo v opozícii voči súčasnému vedeniu celoštátnej samosprávy. Jej šéf Ján Fuzik popiera, že by mohol za nefunkčnosť domu. „Všetky povolenia sú vybavené,“ povedal SME. Čakať podľa neho treba len na valné zasadanie celoštátnej samosprávy na konci novembra, ktoré musí všetko formálne schváliť. „Samotná prevádzka domu je už len a len vecou slovenskej samosprávy v Maďarsku,“ povedal cez tlačový odbor premiér Fico. Hovorca ministerstva zahraničia Boris Gandel tiež odpovedal, že slovenská vláda nie je zodpovedná za prevádzkovanie domu, a odkázal na celoštátnu krajanskú samosprávu.
Strácajú väčšinu
Mlynky sú jediná obec v Maďarsku, kde sa podľa výsledkov predposledného sčítania ľudu v roku 2001 k slovenskej národnosti hlásila viac ako polovica obyvateľov. Výsledky vlaňajšieho sčítania ešte nie sú známe, aj miestni Slováci však predpokladajú, že už väčšinu v obci stratili. Podľa predsedníčky miestnej slovenskej samosprávy Marty Demjénovej najmä preto, lebo sa do obce sťahuje veľa ľudí z blízkej Budapešti. Svoju úlohu však zohral aj konflikt o budovu, ktorý mohol miestnych Slovákov zastrašiť či znechutiť.
Chronológia - Mlynky
- 2008: Slovákov vysťahovali zo starého domu. Štáty sa dohodli na stavbe nového,
- August 2011: dokončenie novej budovy,
- Júl 2012: dohoda uzatvára spor o financovanie,
- 2. október 2012: slávnostné otvorenie nového domu.
Pote Mlynky
15. novembra 2012 - (Peter Schutz - sme.sk)
Keby sa knieža Potemkin dožil druhej Orbánovej a druhej Ficovej vlády, zo Slovenského domu v Mlynkoch by aj jemu padla sánka. Po slávnostnej kolaudácii za účasti premiérov budovu uzamkli a odviezli ešte aj nábytok a príbory. Nie je jasné, prečo sa pilišskí Slováci nemohli hneď nasťahovať do nového sídla. Treba veriť, že kľúč čím skôr dostanú. A azda si aj dokúpia zariadenie. Ak majú z čoho. Komédia v Mlynkoch ukázala, že predstieranie novej kvality slovensko-maďarských vzťahov má síce ešte slabiny, ale snaha u Orbána aj Fica je. Napomádované predstavenie pred falošnými kulisami je aj svedectvom, akú významnú rolu hrá v politickom štýle oboch marketing. Na druhej strane - aj Orbánova-Ficova dedina je prijateľnejšia než brechanie ponad hranice.
Fico s Orbánom spoločne otvorili slovenský dom
http://www.oslovma.hu/index.php/sk/aktuality/152-aktuality2-aktuality2/656-fico-s-orbanom-spolone-otvorili-slovensk-dom
Fotogaléria:
https://www.facebook.com/media/set/?set=a.325012487597734.70572.147596498672668&type=1&l=ed106ff543
Spoločný protest lekárov V4 podporí 5 slovenských nemocníc
16. novembra 2012 - (topky.sk)
Spoločná protestná akcia lekárov z krajín V4 sa uskutoční v utorok 20. novembra. Jej konanie už odbory avizovali, nebol však známy termín, ani to, koľkých nemocníc sa dotkne. Lekári zo Slovenska, Česka, Poľska a Maďarska sa chcú v rámci nej symbolicky päť minút po 12.00 h zhromaždiť pred nemocnicami. Na Slovensku akcia prebehne v piatich zariadeniach, a to vo Fakultnej nemocnici s poliklinikou F. D. Roosevelta v Banskej Bystrici, Fakultnej nemocnici s poliklinikou Žilina, Univerzitnej nemocnici L. Pasteura Košice, Trieda SNP 1, Univerzitnej nemocnici Bratislava - Kramáre a Fakultnej nemocnici s poliklinikou Prešov. Cieľom protestu je pripomenúť vládam ich záväzok voči zdravotníctvu. Na Slovensku sa k nemu majú pridať aj sestry. Centrom protestov v SR má byť prešovská fakultná nemocnica. Slovenskí lekári chcú konkrétne poukázať na porušovanie Zákonníka práce, nedodržiavanie memoranda medzi vládou a lekárskymi odbormi a neprijateľnosť zmien v Zákonníku práce. Heslom podujatia bude „Chorý zdravotný systém ohrozuje každého”. Protestnú akciu lekárov na Slovensku podporia i sestry a pôrodné asistentky. Trvať by mala približne pol hodinu a to v rámci prestávky na obed. Lekári garantujú, že poskytovanie zdravotnej starostlivosti pre pacientov ohrozené nebude. Zdravotníci chcú touto akciou, ktorá sa ako na Slovensku tak i v Česku, Poľsku a Maďarsku uskutoční v rovnaký deň i hodinu, pripomenúť svojim vládam ich záväzok voči zdravotníctvu. Slovenskí lekárski odborári poukazujú najmä na neadekvátne platby od poisťovní, nedodržiavanie Zákonníka práce a personálnych normatívov, na neochotu politikov zmeniť zdravotný systém i na nefungovanie nemocníc a nedostatok personálu v nich.
Demokraciu ničia sľuby
Demokraciu neohrozujú škrty, ale preteky v nesplniteľných sľuboch a nezodpovednosti, ktoré musia skôr či neskôr zákonite vyhrať extrémisti. Françoise Hollande sa od zvolenia v máji stihol stať z mesiáša najmenej obľúbeným francúzskym prezidentom po pol roku strávenom v úrade. Za vtedajšie víťazstvo i za dnešnú neobľúbenosť vďačí tomu istému: nesplniteľným sľubom. - Ukážkovým prípadom neplniteľných predvolebných sľubov a následného obmedzovania demokracie, slobody slova, právneho štátu, i zavádzania neférového volebného systému, aby sa za tieto sľuby nemusel zodpovedať, je maďarský premiér Viktor Orbán.
Maďari opäť oddialili rokovania o Gabčíkove
16. novembra 2012 - (sita)
Začiatok rokovaní o vodnom diele Gabčíkovo - Nagymaros medzi Slovenskom a Maďarskom sa oddialil. Bývalý slovenský splnomocnenec vlády pre Gabčíkovo Peter Hatiar pozval listom maďarskú vládnu delegáciu na oficiálne rokovania do Bratislavy ešte 26. septembra, pričom im ponúkol tri novembrové termíny. Maďari však vo štvrtok 15. novembra informovali nového splnomocnenca vlády SR pre Gabčíkovo Ladislava Lazára, že na ich strane nastali personálne zmeny. Ponúkneme im tak nové termíny rokovania. Agentúre SITA to povedala Diana Migaľová Baschierová zo štátneho podniku Vodohospodárska výstavba, ktorému šéfuje Lazár. Doterajšieho maďarského splnomocnenca pre Gabčíkovo Marcela Szabóa zvolil maďarský parlament za zástupcu verejného ochrancu ľudských práv pre budúce generácie, stal sa tzv. „zeleným ombudsmanom“. Táto funkcia je podľa maďarskej legislatívy nezlučiteľná s výkonom inej funkcie alebo povolania. Szabóa tak dočasne na jeho poste nahradí Lászlo Szekély, bývalý vládny komisár pre Dunaj. Maďarská strana teraz pripravuje obsadenie postu zástupcu maďarskej vlády pred Medzinárodným súdnym dvorom v Haagu ako aj funkcie vládneho splnomocnenca. Szabó podľa Migaľovej Baschierovej Lazára informoval, že hneď ako budú oficiálne obsadené tieto posty, bude o tom slovenská strana informovaná. „Nastupujúcemu splnomocnencovi Maďarska pre výstavbu a prevádzku Sústavy vodných diel Gabčíkovo - Nagymaros ponúkneme nové termíny na rokovania vládnych delegácií. Detailný program a formát rokovaní budú po vzájomnej dohode spresnené diplomatickou cestou. Mrzí ma, že sa proces bilaterálnych rokovaní o implementácii rozsudku oddialil, verím však, že plánované stretnutie bude čo najskôr,“ povedal Lazár. Maďarský premiér Viktor Orbán ešte v apríli poveril predstaviteľa vlády Maďarska pred súdnym dvorom v Haagu Marcela Szabóa vyjednávaním so Slovenskom o implementácii rozsudku Medzinárodného súdneho dvora v Haagu z roku 1997, ktorý vtedy rozhodol v spore o vodné dielo Gabčíkovo - Nagymaros. Pätnásť rokov starý rozsudok dodnes nebol implementovaný, oba štáty si ho vykladajú rozdielne, spoločné riešenie sporu sa tak pokúšajú nájsť vládne delegácie.
Maďari na pozvanie rokovať o Gabčíkove nereagujú
15. novembra 2012 - (sita)
Maďari stále nereagovali na oficiálne pozvanie Slovenska rokovať o vodnom diele Gabčíkovo - Nagymaros. Bývalý slovenský splnomocnenec vlády pre Gabčíkovo Peter Hatiar pozval listom maďarskú vládnu delegáciu na oficiálne rokovania do Bratislavy ešte 26. septembra. „Na útvar splnomocnenca vlády SR pre výstavbu a prevádzku Sústavy vodných diel Gabčíkovo - Nagymaros neprišla od maďarskej strany do dnešného dňa žiadna odpoveď,” povedala v stredu Diana Migaľová Baschierová zo štátneho podniku Vodohospodárska výstava, ktorému šéfuje nový splnomocnenec pre Gabčíkovo Ladislav Lazár. Oficiálne rokovania sa mohli začať už v novembri, Hatiar maďarskej strane navrhol tri možné novembrové termíny. Migaľová Baschierová však dodala, že maďarský splnomocnenec pre Gabčíkovo Marcel Szabó bol 8. októbra zvolený maďarským parlamentom za zástupcu verejného ochrancu ľudských práv pre budúce generácie, stal sa tzv. „zeleným ombudsmanom“. „Musíme počkať na oficiálnu informáciu maďarskej strany, či Szabó bude vo funkcii splnomocnenca pokračovať, prípadne, kto ho v tejto funkcii nahradí,” doplnila. Maďarský premiér Viktor Orbán ešte v apríli poveril predstaviteľa vlády Maďarska pred súdnym dvorom v Haagu Marcela Szabóa vyjednávaním so Slovenskom o implementácii rozsudku Medzinárodného súdneho dvora v Haagu z roku 1997, ktorý vtedy rozhodol v spore o vodné dielo Gabčíkovo - Nagymaros. Pätnásť rokov starý rozsudok dodnes nebol implementovaný, oba štáty si ho vykladajú rozdielne, spoločné riešenie sporu sa tak pokúšajú nájsť vládne delegácie.
Gabčíkovo: História sporu
Korene celého sporu siahajú do roku 1977, keď socialistické Československo a Maďarsko podpísali zmluvu o výstavbe Sústavy vodných diel Gabčíkovo - Nagymaros na Dunaji. Maďari však v roku 1989 práce pozastavili a v roku 1992 sa zmluvu pokúsili jednostranne vypovedať. Československo pristúpilo k tzv. variantu C, čiže prehradeniu Dunaja pri Čunove, čo nebolo zmluvne podchytené. Slovenská strana variant C považovala z hľadiska funkčnosti diela v Gabčíkove za vynútený, aby sa mohla zachovať podstata Gabčíkova. Spor medzi Maďarskou a Slovenskou republikou o Sústavu vodných diel Gabčíkovo - Nagymaros bol spoločne predložený medzinárodnému súdnemu dvoru v Haagu. V septembri 1997 súd rozhodol, že zmluva z roku 1977 medzi Maďarskom a Československom o výstavbe vodného diela Gabčíkovo - Nagymaros naďalej platí a že Maďarsko nebolo oprávnené v roku 1989 pozastaviť a neskôr opustiť pridelené práce na vodnom diele. Súd tiež konštatoval, že Československo bolo oprávnené v novembri 1991 začať prípravu alternatívneho dočasného riešenia (nazývaného Variant C), ale nie uviesť ho do prevádzky v októbri 1992 ako jednostranné opatrenie.
Ján Čarnogurský: Jednou z prvých výziev Slovenska po Novembri ’89 bolo Gabčíkovo
18. novembra 2012 - (tasr)
Medzi prvé politické a ekonomické výzvy, ktoré sa pred demokratické Slovensko dostali prakticky hneď po Nežnej revolúcii, patrila konverzia zbrojného priemyslu a otázka dostavby sústavy vodných diel Gabčíkovo - Nagymaros. Podľa protagonistu Novembra’89 a neskoršieho slovenského premiéra Jána Čarnogurského patril ťažký zbrojný priemysel na Slovensku do kompetencie federálnej vlády, ktorá ale nemala veľké šance dlhodobo ho udržať. Gabčíkovo sa po nemalých problémoch dostavať podarilo a bolo to jedno z kľúčových víťazstiev demokratickej Slovenskej republiky, vtedy ešte súčasti československej federácie. „Tam nešlo len o nejakú priehradu. Išlo, samozrejme, o priehradu dodávajúcu elektrinu do siete, ale aj o signál, že Slovenská republika nenechá do seba kopať a dokáže presadiť svoje záujmy,” povedal pre TASR Čarnogurský. „Politické dôsledky nedostavania Gabčíkova by boli ešte závažnejšie ako ekonomické a enviromentálne. Slovenská republika by dokázala, že nie je schopná chrániť a presadzovať svoje záujmy. Ako by sa potom chcela osamostatniť, keď nie je schopná realizovať ani len takú v podstate maličkosť, ako je dokončenie jedného vodného diela?,” opýtal sa Čarnogurský. Maďarská vláda podľa neho ešte v roku 1988 de facto prestala stavať svoju časť nielen Nagymarosu, ale aj Gabčíkova. „A dávala najavo, že by sa nemalo dokončiť,” povedal Čarnogurský s tým, že vláda Milana Čiča tomuto tlaku veľmi rýchlo ustúpila. „V Čičovej vláde minister lesného a vodného hospodárstva a drevospracujúceho priemyslu Slovenskej republiky (SR) Ivan Veselý listom zo dňa 25. apríla 1990 napísal inžinierovi Obložinskému poverenému riadením Vodohospodárskej výstavby: ‘V súlade so schváleným ďalším postupom československej strany pri výstavbe sústavy vodných diel Gabčíkovo -Nagymaros vám ako ústredný investor prikazujem: Po prvé, okamžite prerušiť práce v zdrži Hrušov, okrem ťažobných prác v už otvorených ťažobných jamách s tým, že nebudú vykonané ďalšie skrývky. Po druhé, nepokračovať v prácach na odstraňovaní všetkých porastov v zdrži Hrušov. Po tretie, práce na výstavbe vodného diela Gabčíkovo obmedziť len na práce súvisiace so zabezpečením protipovodňovej ochrany územia vrátane dokončenia plavebných komôr a objektov na odvádzanie vnútorných vôd; práce, súvisiace s eliminovaním škôd na vybudovaných objektoch vodného diela, likvidácii stavenísk a uvádzaním územia do pôvodného stavu. Pripomínam, že ako vy osobne, tak všetci vaši pracovníci sú zodpovední za splnenie tohto príkazu…,’” citoval Čarnogurský z listu. „Čičova vláda potom vlastne zastavila práce aj na stupni Gabčíkovo, vtedy ešte stále išlo o sústavu vodných diel, lebo tak znela medzinárodná zmluva. Ja som si uvedomoval, že dokončenie aspoň stupňa Gabčíkovo je dôležitým signálom o schopnosti SR brániť a uplatňovať svoje záujmy v medzinárodných vzťahoch. A záujmom SR bolo dokončenie aspoň stupňa Gabčíkovo, prípadne, ak by Maďarsko odmietlo dokončiť svoju časť, tak len na našom území,” pripomenul Čarnogurský, že podľa pôvodných projektov mala minoritná časť gabčíkovského vodného stupňa ležať na území MR. „Ale tá sa dala nahradiť,” dodal. Práve Čarnogurského vláda situáciu zmenila, uznesenie o dostavbe vodného diela na slovenskom území prijala 23. júla 1991. „Bolo vypracovaných asi päť alternatív, od zastavenia prác až po tzv. variant C, ktorý predpokladal prívod vody na elektrárne cez kanál len na slovenskom území. Moja vláda sa rozhodla pre tento variant. Súčasťou uznesenia bol aj harmonogram prác, podľa ktorého mal byť v októbri 1992 prehradený Dunaj,” dodal Čarnogurský. Zároveň ale pripomenul, že bolo potrebné vážne sa zaoberať aj maďarskými výhradami, podľa ktorých malo dielo poškodiť životné prostredie, najmä spodné vody. „Komisia životného prostredia vytvorila špeciálnu pracovnú skupinu odborníkov na životné prostredie, ktorí formulovali devätnásť bodov, ktoré bolo treba splniť, aby nebolo životné prostredie poškodené. Tie boli splnené,” dodal. Podľa Čarnogurského aj táto skutočnosť, spolu s neskoršími zisteniami, podľa ktorých sa nepotvrdili obavy z negatívnych enviromentálnych dopadov Gabčíkova, zavážila pri neskoršom rozhodovaní medzinárodného súdu v Haagu. Súd v roku 1997 potvrdil platnosť pôvodnej medzinárodnej zmluvy o sústave vodných diel z roku 1977. Vláda Vladimíra Mečiara, ktorá vystriedala Čarnogurského vládu, podľa neho asi týždeň pred plánovaným prehradením Dunaja čiastočne ustúpila maďarskému tlaku. „V zázname o rokovaní vlády sa uvádza, že sa zastavuje prehradzovanie Dunaja. To znamená, že bolo treba prestať s prácami, ktoré k tomu smerujú,” upozornil Čarnogurský. Vláda však v tomto zmysle neprijala žiadne uznesenie, takže ostalo v platnosti to, ktoré bolo prijaté rok predtým a prikazovalo rieku prehradiť. „Dodávateľom vodného diela bol Hydrostav a jeho generálnym riaditeľom bol môj brat Ivan Čarnogurský. Poznamenávam, že bol zvolený pracovníkmi Hydrostavu, on tam pracoval už pred rokom 1989. Riaditeľom Vodohospodárskej výstavby bol Július Binder, ktorý bol menovaný ešte za mojej vlády,” pripomenul Ján Čarnogurský. „Môj brat Ivan a Binder si povedali, že majú uznesenie vlády, toho sa držia a záznam o rokovaní vlády v tej chvíli pre nich nie je smerodajný, a prehradili Dunaj,” povedal Čarnogurský. Dodal, že podľa neho si záznamom z rokovania vlády Vladimír Mečiar vytváral zadné dvierka pre prípad, že by prehradzovanie Dunaja dopadlo zle. „Ale keďže to dopadlo dobre, tak sa o tom zázname vôbec nehovorí,” uzavrel Čarnogurský.
V Békešskej Čabe rokujú o slovenskom jazyku a kultúre v menšinovom prostredí
15. novembra 2012 - (tasr)
Slovenský jazyk a kultúra v menšinovom prostredí je názov medzinárodnej dvojdňovej konferencie, ktorá sa začala 15. novembra v juhomaďarskej Békešskej Čabe za účasti expertov z Maďarska, Slovenska, Česka, Srbska a Rumunska. „Prvá konferencia o slovenskom jazyku v menšinovom prostredí sa konala v roku 2003, potom v roku 2007 a teraz je tretia. Predchádzajúcich ročníkov sa zúčastnili aj odborníci z Rakúska a z Poľska,” povedal pre TASR predseda Celoštátnej slovenskej samosprávy v Maďarsku (CSSM) Ján Fuzik a dodal, že teraz prvýkrát zaradili medzi témy konferencie aj oblasť menšinovej kultúry. Výsledkom každej konferencie je zborník rozsahu vyše 450 strán a aj z materiálov prednášok terajšej konferencie zrejme vydá Výskumný ústav Slovákov v Maďarsku takúto publikáciu, dodal predseda CSSM. Jazykovedci výskumných ústavov a univerzít sa na konferencii budú oboznamovať so vzťahom jazyka a kultúry so zvláštnym zreteľom na Slovákov v Novohrade, s výrazovým bohatstvom enklávnych nárečí, ale aj so slovenským nárečím pilíšskeho regiónu. Prednášky zaznejú aj na tému súčasná jazyková situácia slovenskej mládeže na Slovensku a v Maďarsku, právne možnosti a obmedzenia používania slovenčiny v Českej republike, slovenské priezviská troch dolnozemských slovenských osád, snahy o uchovanie slovenskej národnostnej identity v slovenských národnostných školách Komárňansko-Ostrihomskej župy, pozície žien v slovenskej literatúre v Maďarsku, slovenské priezviská troch dolnozemských slovenských osád, či slovenské učebnice na školách vo Vojvodine a literatúra Slovákov v Rumunsku. - Podrobný program konferencie si môžete stiahnuť odtiaľto: www.oslovma.hu/XXX/CabKonfP.rtf
V. Orbán v piatok prijme na pracovnom obede R. Fica
15. novembra 2012 - (tasr)
Predseda maďarskej vlády Viktor Orbán prijme v piatok v Budapešti na pracovnom obede slovenského premiéra Roberta Fica, s ktorým predtým spoločne vystúpia v úvode slovensko-maďarského hospodárskeho fóra. Potvrdil to dnes tlačovej agentúre MTI hovorca maďarského premiéra Bertalan Havasi. Podľa tlačového odboru maďarskej vlády Orbán dnes prijal predsedu Strany maďarskej komunity (SMK) Józsefa Berényiho, ktorý ho informoval o aktuálnom vývoji v otázke občianstva. Berényi povedal, že ministerstvo vnútra pripravuje návrh novely zákona o štátnom občianstve, ktorý naďalej neumožňuje, aby Maďari žijúci na Slovensku prijímali slobodne, bez sankcií maďarské občianstvo. Predseda SMK vyjadril názor, že návrh používa dvojaký meter, pretože Slovensko to, čo by povolilo svojim občanom žijúcim v zahraničí, za rovnakých podmienok nie je ochotné zabezpečiť príslušníkom maďarskej menšiny v SR. Orbán a Berényi hovorili tiež o prezidentských voľbách v SR v roku 2014, ale aj o otvorených otázkach slovensko-maďarských vzťahov, medzi nimi aj o záležitosti gabčíkovského vodného diela. Aktualitu schôdzke Orbán-Berényi poskytla podľa Havasiho aj piatková pracovná návšteva Roberta Fica. Predseda vlády SR sa v Budapešti popoludní stretne aj s expremiérom Gordonom Bajnaim a predsedom Maďarskej socialistickej strany (MSZP) Attilom Mesterházym.
Slovensko-maďarské fórum v Budapešti otvorí R. Fico s V. Orbánom
15. novembra 2012 - (tasr)
Slovensko-maďarské hospodárske fórum, ktoré sa bude konať v piatok v Budapešti, otvoria spoločne slovenský premiér Robert Fico a predseda maďarskej vlády Viktor Orbán, informoval denník Népszabadság. Pred ďalšou bleskovou návštevou Maďarska poskytol predseda slovenskej vlády denníku rozhovor, v ktorom pripomenul, že pri schôdzke s Orbánom v Mlynkoch (Pilisszentkereszt) 2. októbra potvrdili svoje dávnejšie rozhodnutie, že nebudú hľadieť do minulosti, ale sa pragmaticky sústredia na projekty súčasnosti a budúcnosti. Preto prijal s radosťou aj pozvanie maďarského premiéra na otvorenie slovensko-maďarského fóra. Slovenský premiér pripustil, že jeho vláda sa necháva inšpirovať aj rozhodnutiami maďarského kabinetu, napríklad v otázke zdanenia bánk či centralizácie v niektorých oblastiach. „Pozorne sledujeme dianie v zahraničí, ak vidíme dobré riešenie, tak sa snažíme z neho poučiť,” povedal Fico. V reakcii na otázku, či kvôli pragmatickému postoju oboch premiérov sa v slovensko-maďarských vzťahoch dostávajú problematické záležitosti „pod koberec”, premiér Fico podotkol: Orbán avizoval, že na budúci rok prerokujú aj citlivé otázky. „Máme príslušné mechanizmy - okrem iného zmiešané komisie a aj iné fóra - prostredníctvom ktorých môžeme prerokovať aj takéto záležitosti a je nádej, že postupne ich môžeme aj vyriešiť,” dodal. K otázke dvojakého občianstva Fico zdôraznil, že slovenský rezort vnútra pripravuje návrh novely zákona o občianstve, ktorej cieľom je zrušiť určité nespravodlivosti platného zákona. „Návrh pripravujeme nie na národnom či národnostnom základe, ale podľa európskych štandardov. Najdôležitejším hľadiskom je, aby občan Slovenska mohol získať podobný štatút nielen v prípade uzavretia manželstva v zahraničí, ale aj v prípade, že sa k danej krajine viaže napríklad dlhodobejšou prácou a bydliskom,” poznamenal premiér. Podľa denníka sa slovenský premiér v Budapešti stretne aj s expremiérom Gordonom Bajnaim a predsedom Maďarskej socialistickej strany (MSZP) Attilom Mesterházym. „Nechcem zasahovať do maďarskej vnútornej politiky, súčasne som však predsedom strany Smer-SD, ktorá je súčasťou rodiny európskych socialistov, rovnako ako MSZP. Z politického hľadiska teda sú mojimi partnermi. Považujem za samozrejmé, že po oficiálnom programe návštevy Maďarska si vymeníme názory aj s nimi,” zdôvodnil Fico. Bajnaiho na základe rokovaní v čase jeho pôsobenia na poste maďarského premiéra označil ako charizmatickú osobnosť verejného života. Podľa jeho slov Bajnai nikdy nezvyšoval tón, bol pripravený odpovedať na otázky a vecne argumentoval, nič ho nevyvádzalo z miery a nikdy sa nevzdal technokratického pohľadu. „Kvôli tomu som mu trocha aj závidel,” uzavrel predseda slovenskej vlády rozhovor pre Népszabadság.
Most nepodporí pripravovanú novelu o občianstve, odmieta ju aj SMK
15. novembra 2012 - (tasr)
Strana Most-Híd nepodporí návrh novely zákona o štátnom občianstve z dielne ministerstva vnútra, ktorá by umožnila dvojaké občianstvo v prípade, ak má občan trvalé bydlisko aj v druhom štáte. Píše to vo svojom stanovisku, ktorým reaguje na pripravovanú právnu normu. Ministerstvo by ju malo čoskoro predložiť do medzirezortného pripomienkového konania. O príprave novely informovali v stredu (14.11.) Hospodárske noviny. Právna norma má umožniť získať cudzie občianstvo aj bez straty slovenského. Zároveň má vrátiť pas tým, ktorí oň prišli pre zákon o štátnom občianstve z čias prvej vlády Roberta Fica (Smer-SD). Podmienkou má byť zisk cudzieho občianstva na základe trvalého pobytu. Prvá Ficova vláda reagovala právnou normou na maďarský zákon o dvojakom občianstve. Podľa bugárovcov je pripravovaná novela malým krokom vpred, keďže hoci s podmienkou, ale predsa by umožnila občanom SR mať dvojaké občianstvo. „Na druhej strane, ak však občan nebude mať trvalé bydlisko v druhej krajine, bude mu aj naďalej možné slovenské občianstvo odobrať. A preto Most-Híd nebude hlasovať za novelu zákona v parlamente,” avizuje strana. Most-Híd počká na rozhodnutie Ústavného súdu (ÚS) SR ohľadom podnetu, ktorý podal ešte minulý rok na jeseň, kde žiadal o preskúmanie ústavnosti súčasného zákona o občianstve. „To isté odporúčame aj ministerstvu vnútra. Ak nemá lepší návrh na riešenie otázky dvojakého občianstva, nech počká na vyjadrenie ÚS SR,” uvádza sa v stanovisku. Na pripravovanú novelu reagovala aj mimoparlamentná SMK, ktorá najnovší návrh z dielne ministerstva vnútra nepokladá za prijateľný. „Ak sú tlačové správy pravdivé, podľa najnovšej novely nestratia svoje slovenské občianstvo tí, ktorí majú trvalé bydlisko v inom štáte, a stali sa občanmi tohto štátu. Nevyrieši sa však situácia Maďarov na Slovensku, ktorí už majú aj maďarské občianstvo, a preto prišli o slovenské,” tvrdí predseda SMK József Berényi. Podľa neho novela neznamená krok vpred ani pre tých členov maďarskej komunity na Slovensku, ktorí majú záujem o maďarské občianstvo, ale nemajú trvalý pobyt v Maďarsku. „Podľa názoru SMK prijatím tejto novelizácie bude Slovensko používať naďalej dvojaký meter voči zahraničným Slovákom a voči Maďarom žijúcim na Slovensku. Môžeme konštatovať, že sa upraví len otázka dvojakého občianstva zahraničných Slovákov,” uviedol Berényi vo svojom stanovisku.
Slovenská ekonomika rastie takmer najrýchlejšie v únii
V čase, keď je takmer tretina krajín Európskej únie v recesii, dosahuje slovenská ekonomika po Estónsku druhý najrýchlejší ekonomický rast. Krajina profituje najmä z nových investícií automobiliek z úvodu tohto roka. - Naďalej sa prepadávala aj maďarská i česká ekonomika, zhodne o 1,5 percenta...
Recesia českej a maďarskej ekonomiky sa prehĺbila
15. novembra 2012 - (tasr / rttnews)
Česká aj maďarská ekonomika sa v 3. štvrťroku 2012 prepadli hlbšie do recesie. Podľa rýchleho odhadu Českého štatistického úradu (ČSÚ) sa hrubý domáci produkt (HDP) krajiny po očistení od sezónnych vplyvov v období júl - september znížil medzikvartálne o 0,3 %. Tempo poklesu českej ekonomiky sa tak mierne zrýchlilo. Na porovnanie, v 2. štvrťroku sa jej výkon znížil o 0,2 % a analytici očakávali, že aj v 3. kvartáli klesne o 0,2 %. Internetový portál Patria.cz v tejto súvislosti upozorňuje, že výkon českej ekonomiky vytrvalo klesá už päť kvartálov po sebe, čo znamená, že súčasná recesia je najdlhšia v novodobej histórii Česka. V medziročnom porovnaní sa HDP Česka za tri mesiace do konca septembra prepadol o 1,5 %. To je tiež slabší výsledok ako 1,2-% medziročný pokles, ktorý predpovedali ČR analytici, a výraznejší pád ako o 1 % v období apríl - jún 2012. Podľa ČSÚ dôvodom prehlbovania recesie je postupné znižovania domácich spotrebiteľských výdavkov a investícií. Mierne zlepšenie výsledkov zahraničného obchodu v sledovanom období tak nedokázalo nahradiť slabú domácu spotrebu. Aj výkon maďarskej ekonomiky v uplynulom štvrťroku klesol, už tretí kvartál po sebe, a to viac, ako analytici odhadovali. Z predbežných výsledkov vyplýva, že HDP krajiny sa v období júl - september znížil medzikvartálne o 0,2 % a medziročne o 1,5 %, zatiaľ čo analytici očakávali, že poklesne o 0,1 % v porovnaní s predchádzajúcim kvartálom a medziročne sa zníži o 1,3 %.
Zisk maďarskej OTP vzrástol o pätinu
15. novembra 2012 - (tasr)
Maďarská banka OTP dosiahla v 3. štvrťroku 2012 lepšie ako očakávané výsledky vďaka vyšším príjmom z úrokov a poplatkov. A tiež vďaka dcérskym bankám v strednej Európe a Rusku, keďže na príjmy maďarskej divízie má negatívny vplyv banková daň a recesia v krajine. Informovali o tom agentúry Reuters a Bloomberg. Čistý zisk najväčšej nezávislej banky vo východnej Európe po zdanení sa za tri mesiace do konca septembra medziročne zvýšil o 21 % na 42,5 miliardy forintov (149,10 milióna eur), zatiaľ čo analytici predpovedali, že vzrastie na 40,7 miliardy HUF. Zahraničné dcéry OTP sa na jej zisku podieľali približne 55 %. Zisk OTP banky za prvých 9 mesiacov 2012 sa však znížil medziročne o 6 % na 123,7 miliardy HUF. Jedným z dôvodov bolo oslabenie forintu, ale najmä vysoká banková daň, ktorú zaviedla maďarská vláda.
Štátny tajomník Javorčík prijal ministra obrany Maďarska
16. novembra 2012 - (tasr)
Štátny tajomník Ministerstva zahraničných vecí a európskych záležitostí Slovenskej republiky Peter Javorčík prijal 15. novembra 2012 ministra obrany Maďarska Csabu Hendeho pri príležitosti jeho návštevy Slovenskej republiky. Obaja predstavitelia vyzdvihli vysokú úroveň spolupráce medzi SR a Maďarskom v oblasti obrany ako na bilaterálnej, tak aj na multilaterálnej úrovni. Z viacerých spoločných projektov a aktivít ocenili vzájomnú spoluprácu v mierovej misii UNFICYP na Cypre, činnosť Slovensko-maďarskej zmiešanej komisie pre vojenské a iné bezpečnostno-politické otázky a prípravu na vytvorenie spoločnej bojovej jednotky krajín V4 (V4 Battle Group). Peter Javorčík informoval o činnosti zmiešanej komisie pre európsku a euroatlantickú integráciu, ktorej je spolupredsedom a zdôraznil záujem a potrebu koordinácie a spolupráce v európskej agende v bilaterálnom i vyšehradskom formáte. Obe strany zároveň potvrdili záujem o ďalší rozvoj dobrej susedskej spolupráce s dôrazom na konkrétne projekty a výsledky.
Minister obrany M. Glváč: Slovensko je odkázané na spoluprácu s Maďarskom
15. novembra 2012 - (tasr)
Nielen dobré vzťahy, ale aj súčasná zložitá ekonomická situácia odkazuje ministerstvá obrany Slovenska a Maďarska k spolupráci. Šéfovia oboch silových rezortov preto plánujú hľadať spoločné riešenia vo všetkých vojenských oblastiach, okrem iného aj pri riadení vojenských podnikov. Uviedol to dnes minister obrany Martin Glváč (Smer-SD) po rokovaní so svojím rezortným kolegom Csaba Hendem, ktorý bol na dvojdňovej pracovnej návšteve Slovenska. „Uvedomujeme si obaja, že ekonomická situácia, či už na Slovensku alebo v Maďarsku je rovnaká a ako zvyknem hovoriť sme odkázaní spolupracovať. Vojenské podniky boli pripravované a stavané na veľké obrany v čase studenej vojny a dnes prechádzajú reštrukturalizáciou a len takouto formou a formou nadnárodnej spolupráce ich vieme zachrániť, a to či už na Slovensku, v Maďarsku, Poľsku alebo Česku,” uviedol na spoločnom brífingu Glváč. Takéto rokovania sa podľa neho už v súčasnosti konajú nielen na bilaterálnej úrovni, ale v rámci celej vyšehradskej štvorky. Na tému spolupráce pri zachovávaní vojenských podnikov Glváč už v minulosti napríklad hovoril aj so svojim rezortným kolegom z Česka. „Takéto rokovania prebiehajú a budeme v tom určite pokračovať aj v nasledujúcom období s cieľom tieto podniky zachrániť - zachrániť ich štruktúru a zamestnanosť - na obidvoch stranách hraníc,” doplnil slovenský minister obrany. Priestor pre spoluprácu s maďarským silovým rezortom podľa neho poskytujú aj pripravované legislatívne zmeny na Slovensku. Ministri sa dohodli napríklad na konzultácii pri príprave zákona o aktívnych zálohách, ktorý už v Maďarsku funguje. Glváč minulý mesiac pripustil, že by na Slovensku mohla vzniknúť dobrovoľná vojenská služba. Priestor pre kooperáciu krajín však podľa neho otvára napríklad aj zlúčenie vojenských tajných služieb, ku ktorému na Slovensku dôjde od začiatku budúceho roka. „Pán minister Hende ako jeden z iniciátorov spojenia vojenských spravodajských služieb ma uistil, že aj naše kroky, ktoré išli presne týmto smerom boli správne a že nám to naozaj prinesie to, čo od toho očakávame,” komentoval slovenský minister obrany. Hende ilustroval kvalitu bilaterálnej spolupráce aj prípravou spoločnej bojovej skupiny Battle Group v rámci vyšehradskej štvorky. Tú by malo tvoriť celkom 3000 príslušníkov ozbrojených síl V4, pričom by mala vzniknúť už v roku 2016. „Tieto multilaterálne formy nám vytvorili základ na to, aby sme ďalej pokračovali v bilaterálnej spolupráci,” poznamenal Hende.
Slovensko-maďarská komisia rokovala vo Visegráde o rozvoji infraštruktúry
15. novembra 2012 - (tasr)
Rozvoj cezhraničnej infraštruktúry a verejnej dopravy boli hlavnými témami rokovania slovensko-maďarskej zmiešanej komisie pre cezhraničnú spoluprácu, ktorej členovia sa stretli 15. novembra v severomaďarskom Vyšehrade (Visegrád). Podľa vyhlásenia maďarského ministerstva verejnej správy a spravodlivosti okruhy tém sa odvíjali od tém schôdzky premiérov SR a Maďarska Roberta Fica a Viktora Orbána, ktorí 2. októbra v Mlynkoch (Pilisszentkereszt) hovorili práve o rozvoji cezhraničnej infraštruktúry a verejnej dopravy. Komisia vyjadrila radosť, že v zmysle dohody predsedov vlád sa môže postaviť most na Dunaji pri Komárne a na základe medzinárodných dohôd podpísaných vo februári sa môžu stavať nové cesty spájajúce obe strany hranice. Členovia komisie, ktorej predsedom za slovenskú stranu je štátny tajomník Ministerstva vnútra SR Jozef Buček a za maďarskú predsedníčka komisie, štátna tajomníčka maďarského ministerstva verejnej správy a spravodlivosti Erika Szabóová, hovorili aj o aktuálnych otázkach cezhraničného zamestnávania. Dohodli sa, že zladením systémov voľby povolania a vzdelávania uľahčia hľadanie práce na oboch stranách hranice, čím umožnia zlepšenie ukazovateľov zamestnanosti daného regiónu. Komisia zasadne najbližšie na jar na Slovensku, kde popri otázkach infraštruktúry a verejnej dopravy prerokujú aj otázky cezhraničnej spolupráce v oblasti zdravotníctva a budú hovoriť aj o možnostiach vzájomnej spolupráce z pohľadu programov Európskej únie pre obdobie rokov 2014-2020.
16. zasadnutie Medzivládnej slovensko-maďarskej zmiešanej komisie pre cezhraničnú spoluprácu
14. novembra 2012 - (tasr)
Štátny tajomník Ministerstva vnútra SR Jozef Buček sa zúčastní na 16. zasadnutí Medzivládnej slovensko-maďarskej zmiešanej komisie pre cezhraničnú spoluprácu. Maďarskú stranu bude zastupovať štátna tajomníčka Ministerstva verejnej správy a spravodlivosti Maďarskej republiky Erika Szabó. Zasadnutie sa uskutoční 15.novembra 2012 v meste Vyšehrad (Maďarsko), konferenčná sála Kráľovského paláca. Témy stretnutia: - Aktuálna situácia cezhraničnej infraštruktúry a verejnej dopravy; - Otázky cezhraničnej spolupráce v oblasti zamestnanosti; - Rozvoj vidieka (možnosti spolupráce skupín Leader); - Spolupráca v oblasti výskumu rozvoja a inovácií na slovensko-maďarskom pohraničí; - Prezentácia Európskeho zoskupenia územnej spolupráce (EGTC) Rába-Dunaj-Váh; - Prezentácia Strediska pilíšskych Slovákov v Mlynkoch (Pilisszentkereszt).
Maďarský súd posiela za mreže chorvátskeho vicepremiéra
14. novembra 2012 - (čtk)
Súd v juhomaďarskom meste Kaposvár dnes poslal na 22 mesiacov do väzenia chorvátskeho vicepremiéra Radimira Čačića za to, že predvlani spôsobil v Maďarsku dopravnú nehodu, pri ktorej zomreli dvaja ľudia. Rozsudok je právoplatný. R. Čačić, ktorý zároveň pôsobí ako chorvátsky minister hospodárstva, už skôr podľa agentúry Reuters povedal, že ak ho súd pošle za mreže, odstúpi. Odsúdený vicepremiér je šéfom liberálnej Chorvátskej ľudovej strany-liberálnych demokratov a je najbližším politickým spojencom sociálnodemokratického premiéra Zorana Milanoviča. Súd nižšej inštancie tento rok v júni vymeral R. Čačićovi len podmienku, dneškom sa však tento rozsudok ruší. Podľa hovorcu kaposvárskeho súdu môže byť chorvátsky politik podmienečne prepustený po tom, čo si odpyká polovicu z 22-mesačného trestu. R. Čačić sa k rozsudku zatiaľ nevyjadril. Dnešný verdikt podľa Reuters znamená pre Z. Milanovića veľkú ranu. R. Čačić dostal za úlohu, aby naštartoval verejný investičný program pre energetiku a infraštruktúru. Vláda si od neho sľubuje, že po štyroch rokoch bez hospodárskeho rastu napomôže ozdraveniu chorvátskeho hospodárstva. Nehoda, ktorú podľa súdu zavinila R. Čačićova nepozornosť, sa stala predvlani v januári na diaľnici blízko Budapešti. R. Čačić narazil do iného auta, jeden človek pri nehode zomrel na mieste, druhý v nemocnici. Chorvátsky vicepremiér svoju vinu nepoprel, tvrdil však, že na chvíľu v hmle stratil orientáciu. Na svoju obhajobu tiež uviedol, že auto, s ktorým sa zrazil, išlo príliš pomaly a cestujúci v ňom nemali zapnuté bezpečnostné pásy. Podľa agentúry APA nie je jasné, či si R. Čačić odpyká trest v chorvátskom alebo v maďarskom väzení.
V chorvátskych médiách rezonuje prísny rozsudok maďarského súdu pre Čačiča
15. novembra 2012 - (tasr)
V chorvátskych médiách dnes rezonuje stredajší verdikt odvolacieho súdu v maďarskom Kaposvári, ktorý odsúdil prvého podpredsedu chorvátskej vlády Radimira Čačiča na 22 mesiacov väzenia. Politik spôsobil v Maďarsku tragickú nehodu, pri ktorej v roku 2010 zomreli dvaja ľudia. Maďarská tlačová agentúra MTI si všíma chorvátsky denník Jutarnij list, ktorý v titulku kladie otázku, či za rozsudkom nestojí odveta za kauzu Sanader-Mol-INA. Podľa autora článku Čačič - hlavný muž chorvátskeho premiéra Zorana Milanoviča - bol totiž poverený záležitosťami chorvátskej ropnej spoločnosti INA, preto ho je možné spájať aj s kauzou riadenia spoločnosti INA a teda s konfliktom medzi Mol a chorvátskou vládou. Denník v tejto súvislosti načrtol dva možné scenáre. Podľa prvého kaposvársky súd vyriekol urýchlene rozsudok v prípade Čačiča ešte pred ukončením pojednávania korupčnej kauzy Mol-INA expremiéra Iva Sanadera, aby to nevyzeralo ako odveta v prípade, že záhrebský sudca uzná Sanadera vinného v kauze prijatia úplatku od spoločnosti Mol. Mal tak napomôcť Mol-u k získaniu manažérskych práv v podniku INA. Podľa druhej verzie chorvátskeho vicepremiéra odsúdili na odňatie slobody, aby bolo možné „takpovediac s čím obchodovať”. Ak totiž Sanadera oslobodia spod viny, tak by maďarský prezident mohol urobiť priateľské gesto a Čačičovi by udelil amnestiu. Chorvátsky advokát Žarko Puhovski v chorvátskej televízii však vyhlásil, že nepredpokladá zákulisné kroky v tejto kauze. Isté však podľa neho je, že chorvátska prokuratúra bude mať teraz už v každom prípade volnejšie ruky v kauze Sanader-Mol-INA. V ďalších chorvátskych denníkoch sa objavili články s titulkami „Chorvátsko po Čačičovi”, „Koniec - Čačič ide do basy, Milanovič je v panike” alebo „Dostane od maďarského prezidenta milosť?” Väčšina médií vyjadrila prekvapenie z toho, že odvolací súd v Maďarsku sprísnil trest. Podľa právoplatného rozsudku pôjde politik za mreže na jeden rok a desať mesiacov za tragickú nehodu, pri ktorej v roku 2010 zomreli dvaja ľudia. Vtedajší predseda Chorvátskej ľudovej strany a terajší prvý podpredseda vlády spôsobil 8. januára 2010 na maďarskom diaľničnom úseku M7 na juh od Balatonu z nedbalosti vážnu dopravnú nehodu, pri ktorej dvaja ľudia zomreli a ďalší dvaja sa zranili. Odmietol však tvrdenie, že prekročil povolenú rýchlosť.
Vesna Pusičová nahradí Čačiča ako vicepremiérka, Ivan Vrdoljak na čele rezortu
15. novembra 2012 - (tasr)
Šéfka chorvátskej diplomacie, stranícka kolegyňa Vesna Pusičová sa stane zrejme nástupkyňou odstúpivšieho Radimira Čačiča na poste vicepremiérky. Rozhodlo sa o tom na dnešnom rokovaní Chorvátskej ľudovej strany (HNS) v Záhrebe. Na poste ministra hospodárstva nahradí Čačiča doterajší minister stavebníctva Ivan Vrdoljak, vyplýva z informácií rakúskej tlačovej agentúry APA. Všeobecne sa očakáva, že sociálnodemokratický premiér Zoran Milanovič personálne rozhodnutia koaličných partnerov z HNS akceptuje. Čačič rezignoval v stredu na vládne posty po tom, ako ho odvolací súd v maďarskom Kaposváre odsúdil na 22 mesiacov väzenia ako vinníka tragickej dopravnej nehody, ku ktorej došlo 8. januára 2010 na maďarskom diaľničnom úseku M7 južne od Balatonu. Nehoda si vyžiadala dve obete, ďalšie dve osoby utrpeli zranenia. Právoplatné odsúdenie nebude mať zatiaľ vplyv na Čačičovo politické pôsobenie na straníckej úrovni. Až do marca 2013, keď sa uskutoční zjazd chorvátskych ľudovcov, zostane na čele strany a bude spolupripravovať vrcholné podujatie HNS.
Padni komu padni - Maďarské súdy nekorumpuje, či súdia politika alebo boháča
15. novembra 2012 - (tasr)
Prvého podpredsedu chorvátskej vlády Radimira Čačiča dnes v maďarskom Kaposvári odsúdili na trest odňatia slobody. Podľa právoplatného rozsudku pôjde politik do väzenia na jeden rok a desať mesiacov za nehodu, pri ktorej v roku 2010 zomreli v mestečku Marcali dvaja ľudia a dvaja sa zranili, informovala tlačová agentúra MTI. Súd v maďarskom Kaposvári odsúdil Čačiča na 22 mesiacov väzenia už 29. júna tohto roku, avšak s podmienečným odkladom na tri roky. Čačič (62) mohol pritom bez akýchkoľvek prekážok pokračovať vo svojej politickej kariére kvôli svojej diplomatickej imunite, rozhodol sa však zodpovedať z svojho skutku. Proti júnovému verdiktu sa však odvolala prokuratúra i obhajoba. Kaposvársky odvolací súd dnes opäť vymeral Čačičovi 22-mesačný trest: v zmysle nového rozsudku však bude podmienečné prepustenie možné až po uplynutí polovice trestu. Vtedajší predseda Chorvátskej ľudovej strany a terajší prvý podpredseda vlády spôsobil 8. januára 2010 na maďarskom diaľničnom úseku M7 na juh od Balatonu z nedbalosti dopravnú nehodu, pri ktorej dvaja ľudia zomreli. Čačič už na prvom pojednávaní oznámil, že sa vzdáva imunity a je pripravený prijať akýkoľvek trest za ním spôsobenú nehodu. Odmietal však tvrdenie, že prekročil rýchlosť, namietal aj voči tomu, ako bol v obvinení popísaný priebeh nehody. Podľa výsledkov vyšetrovania išiel v zamračenom počasí, ale s dobrou viditeľnosťou, rýchlosťou 140-150 km/h.
Ani dcéra slovenského prominenta sa zrejme nevyhne skutočnému trestu
Proces s chorvátskym vicepremiérom dáva tušiť, že ani prominentná Slovenka Eva V., ktorá v maďarskej vyšetrovacej väzbe čaká na začiatok súdneho procesu, to kvôli svojmu bohatstvu vôbec nebude mať ľahké. Možno práve naopak, zvlášť, keď podľa jednej z vyšetrovacích verzií nehodu nespôsobila iba nedbanlivosťou, ale zámerne. Eva V. pochádza zo slovenskej miliardárskej rodiny zosnulého Alexandra Rezeša. Slovenka na diaľnici M3 pri 44. kilometri smerom na Budapešť zozadu narazila do fiata, ktorý po následnom náraze do zvodidiel začal horieť. Tri osoby v aute zhoreli; 54-ročnej žene sa podarilo z horiaceho vozidla vyliezť, utrpela však popáleniny druhého a tretieho stupňa a v kritickom stave ju previezli do budapeštianskej vojenskej nemocnice. Obete nehody vyslobodili z vraku požiarnici po uhasení požiaru.
Eva Varholíková-Rezešová sa chce dostať z väzby v Maďarsku - Svadba v base?!
18. novembra 2012 - (topky.sk)
Eva Varholíková-Rezešová, ktorá má mať na svedomí štyri ľudské životy, sa pravdepodobne nedokáže zmieriť s väzbou v Maďarsku a snaží sa prísť na spôsob, ako z nej uniknúť. Jednou z možností, o ktorej vraj špekuluje, je svadba s jej snúbencom Lukášom Trnovským. Od tragickej nehody Evy Rezešovej na maďarskej diaľnici M3 smerom na Budapešť ubehli už tri mesiace. Košičanka za volantom svojho BMW zrejme zaspala a narazila zozadu do Fiatu Punto. Auto vrazilo do zvodidiel a okamžite vzbĺklo. Vo vraku zhoreli traja ľudia, štvrtej žene sa podarilo z auta vyjsť, s vážnymi popáleninami skončila v nemocnici, kde však neskôr zraneniam podľahla. Vo fiatke sa viezli dve sestry a ich manželia. BMW skončilo prevrátené na streche. Podľa maďarskej polície Eva nabúrala pod vplyvom alkoholu a možno aj drog. Na súd teraz čaká vo vyšetrovacej väzbe v Maďarsku a podľa tamojších zákonov jej hrozí 5 až 10 rokov za mrežami. Vidina strávenia dní v maďarskej väzbe minimálne do Vianoc však Rezešovej veľmi nevonia a podľa zdroja denníka Plus 1 deň by sa najradšej vydala, aby jej tak bol umožnený presun na Slovensko. Jej žiadosť o premiestnenie do domáceho väzenia súd už raz zamietol, a tak dedička miliónov potrebuje nájsť iné východisko. Súd by však skúmal, či nejde o účelový sobáš, čo by bolo v tomto prípade dosť zjavné. Takže Rezešovej plán by aj tak nemusel vyjsť.
V obnove pevnostného systému Komárna a Komáromu pokračujú z európskych zdrojov
14. novembra 2012 - (tasr)
V rámci projektu Programu cezhraničnej spolupráce Maďarská republika - Slovenská republika 2007-2013 Európskej únie obnovia ďalšie časti pevnostného systému rozprestierajúceho sa na území Komárna a maďarského Komáromu, informovali dnes v Komárne zástupcovia oboch miest. Podľa primátora Komárna Antona Mareka sa vyčistením valov, priekop a kazemát zahltených odpadom zväčšia plochy sprístupnené verejnosti v Starej pevnosti Komárna o 12.000 metrov štvorcových a v Monoštorskej pevnosti na maďarskej strane o 18.000 metrov štvorcových. Monoštorskú pevnosť obsadili vojská Červenej armády v roku 1945 a komárňanskú pevnosť Sovietska armáda v roku 1968. Po ich odchode ostalo v kazematách a na chodbách pevností obrovské množstvo odpadu. Vďaka etapovitým prácam obnovy sa doteraz podarilo sprístupniť verejnosti niektoré časti pevností na oboch stranách Dunaja, ich obrovské rozmery však nedovolia zabezpečiť obnovu z vlastných zdrojov naraz. „Hlavne vyčistenie kazemát, ako aj vodných priekop je veľmi dôležitá úloha a potom ich využitie. Kazematy budú využité ako takzvaný slepý labyrint pre vidiacich, ktorí tam môžu prežiť situácie, ktoré prežívajú naši slabozrakí alebo nevidiaci spoluobčania každý deň,” povedala pre TASR hlavná manažérka projektu Beáta Seböová. Podľa jej slov je veľmi dôležité spropagovanie pevností, preto umiestnia takzvané hnedé dopravné tabule, ktoré označujú kultúrne centrá. Okrem toho vydajú 50.000 kusov propagačných materiálov v štyroch jazykoch. Realizácia projektu sa začala 1. októbra tohto roku a ukončená by mala byť 30. septembra 2014. Projektoví partneri v roku 2011 predložili spoločný projekt v rámci Programu cezhraničnej spolupráce Maďarská republika - Slovenská republika 2007-2013, prostredníctvom ktorého získali finančné prostriedky v celkovej výške 570.000 eur, z čoho príspevok Európskeho fondu regionálneho rozvoja (ERDF) predstavuje 470.000 eur. Projektoví partneri k realizácii projektu prispievajú vlastnými prostriedkami vo výške piatich percent. Pevnosť Komárno pozostáva z troch častí, ktoré spolu vytvorili prepracovaný fortifikačný systém bastiónového typu, prvého v európskom vnútrozemí. Komárňanská pevnosť je prvá v Európe, ktorá bola vybudovaná vo vnútrozemí a svojím rozsahom patrí k najväčším na svete. Bola dôležitým dielom pevnostného staviteľstva s navrstvením viacerých vývojových etáp od starotalianskeho až po novopruský typ. Po vpáde Turkov do Uhorska sa v roku 1546 začal stavať obranný bastiónový systém reprezentovaný dnešnou Starou a Novou pevnosťou. Stará pevnosť bola dokončená v 16. storočí, Nová pevnosť pochádza z rokov 1663 až 1673. Z podnetu cisára Leopolda II. v druhej polovici 17. storočia pevnostný systém zdokonalili do podoby, ktorá bola najmodernejšia v strednej Európe. Tretia časť, Palatínska línia opevnení s piatimi menšími pevnosťami prepojenými zemnými valmi, vznikla za napoleonských vojen. V roku 1866 sa začala výstavba Vážskej línie, nadväzujúcej na Palatínsku. Neskôr ešte pribudli predsunuté pevnosti, postavené na opačnom brehu Dunaja. Pevnosť patrila k najsilnejším habsburským pevnostiam rakúsko-uhorskej monarchie. Objekty boli schopné pojať 200-tisícovú armádu. Komárňanská pevnosť nebola nikdy dobytá. Fortifikačný systém Komárna zostal do dnešných dní pomerne dobre zachovaný.
Košice - Noc divadiel ponúkne premiéru hry o slovensko-maďarských vzťahoch
14. novembra 2012 - (tasr)
Premiéra divadelnej hry o slovensko-maďarských vzťahoch bude patriť k lákadlám sobotňajšej (17. novembra) Noci divadiel v Košiciach. Inscenáciu „Causa bonasus” autora a režiséra Jána Luterána uvedie divadlo Na peróne v Máraiho štúdiu Divadla Thália o 19.00 h. Do programu celoslovenskej Noci divadiel sa zapojili tri košické divadlá. Thália začína o 17.00 h projekciou filmového dokumentu Angély Galánovej „Slovenskímaďari”. Následná inscenácia „Causa bonasus alebo dovtedy budeš mať chlpatú riť, kým toho zubra neskolíš” nastavuje zrkadlo krčmovým rečiam a stereotypným spôsobom správania sa mnohých Slovákov. „Na pozadí akademického stretnutia za účelom vypustenia zubrov (Bison bonasus) do voľnej prírody sa začne odkrývať pravá slovenská duša so všetkými jej hrdosťami i komplexmi,” uvádzajú tvorcovia. Účinkujú Peter Kočiš, Judit Lax, Zuzana Psotková a Jana Wernerová. Večer zakončí od 21.00 h koncert rockovej kapely Semi holsen. Bábkové divadlo uvedie o 21.00 h rozprávku Zázračný prstienok s pesničkami Mariána Čekovského. Herci potom od 22.00 h predvedú rôzne druhy bábok, čo si budú môcť vyskúšať aj samotní diváci. Tí sa tiež budú môcť s hercami v kostýmoch odfotografovať a následne si prezrieť „netradičné priestory v netradičnom čase”. Štátne divadlo Košice pripravilo premietanie archívnych fotografií a nahrávok svojich starších aj novších predstavení. Na veľkoplošnom plátne si ich budú záujemcovia môcť pozrieť v Historickej budove ŠD od 22.00 h. Tretí ročník noci otvorených divadiel, predstavení a výnimočných zážitkov - Noc divadiel 2012 sa bude v sobotu konať v 11 slovenských mestách, zapojí sa do nej celkovo 39 divadiel.
Národné múzeum priblíži krásu porcelánu z Herendu
14. novembra 2012 - (sita)
Slovenské národné múzeum pripravilo výnimočnú výstavu špičkového, ručne maľovaného porcelánu z maďarskej porcelánovej manufaktúry Herend. Výstavu Porcelán v Slovenskom národnom múzeu (SNM) na Vajanského nábreží 2 v Bratislave slávnostne otvoria vo štvrtok 15. novembra o 17:00. Až do konca januára 2013 prinesie pohľad na vývoj tvarov a žánrov výrobkov z porcelánu od aristokratických čias až po súčasnosť. Priblíži krásu porcelánových servisov, figurín, ale aj Vianoc, informoval Artur Šturmankin z centra marketingu a komunikácie SNM. Lákadlom pre návštevníkov bude unikátna nástenná tanierová výzdoba z 350 tanierov s rôznymi motívmi, ktorá napriek svojej veľkoleposti predstavuje iba desatinu bohatstva motívov zdobiacich porcelán z Herendu. „Porcelán z Herendu je súčasťou maďarského aj európskeho kultúrneho dedičstva. Vlastniť porcelán takejto mimoriadnej krásy a kvality je privilégiom,” uviedol Šturmankin. Výstava Porcelán predstaví takmer tisíc výrobkov z herendského porcelánu od najznámejších kúskov až po najnovšie výrobky z dielne úžitkových umelcov. Manufaktúra na výrobu porcelánu v mestečku Herend sa rozrástla na najväčšiu porcelánku na svete. Po takmer dvoch storočiach práce sa v súčasnosti etablovala v 60 rôznych krajinách sveta. Manufaktúru na porcelánové výrobky založili v Herende v roku 1826. Vtedy ešte nik netušil, že porcelán z nej sa ocitne na stole cisárov, kráľov a iných významných osobností. Dielňa, v ktorej pri jej vzniku pracovalo iba pár ľudí, sa rozrástla na manufaktúru zamestnávajúcu takmer 900 pracovníkov. Vo svojom portfóliu má 16 tisíc foriem a štyritisíc rôznych motívov, ktoré sú dnes charakteristickým znakom porcelánu z Herendu. Výstava Porcelán bude v SNM otvorená do 31. januára 2013 denne okrem pondelka od 9:00 do 17:00. Podrobnosti o programe národného múzea možno nájsť na jeho webstránke - http://www.snm.sk.
Na prednáške v SNG sa možno veľa dozvedieť o najslávnejšom vojnovom fotografovi
14. novembra 2012 - (tasr)
Veľa zaujímavého o najslávnejšom vojnovom fotografovi Robertovi Capovi (1913-1954) sa dozvedia účastníci prednášky v Slovenskej národnej galérii (SNG). Stretnutie s historičkou umenia Evou Fisli z Budapešti sa uskutoční vo štvrtok (15. 11.) o 17. hodine a je sprievodným podujatím festivalu Mesiac fotografie. Eva Fisli absolvovala históriu a literatúru na Eötvös University v Budapešti a politológiu na Sciences Po Paris. V rokoch 2005-2009 pôsobila v Maďarskom národnom múzeu. Jej prednáška s názvom Príbehy ruín: O povojnovej východnej Európe Roberta Capu bude v anglickom jazyku tlmočená do slovenčiny. Bude analyzovať, ako sa maďarský rodák Capa vrátil do regiónu východnej Európy, ale aj ako sa na jeho fotografie môžeme pozerať dnes. Na podujatí bude aj možnosť besedovať so zahraničným hosťom. Výstava Robert Capa, vojnový reportér 20. storočia na prvom poschodí Esterházyho paláca SNG je výberom z vyše 900 fotografií, ktoré zakúpilo Maďarské národné múzeum v roku 2008 z pozostalosti autora v International Center of Photography v New Yorku. Fotografie sú prevažne bezprostredné dokumenty z vojen v rôznych krajinách sveta. V kolekcii 114 diel sú aj portréty známych umelcov a výber z rannej tvorby tohto reportážneho fotografa. Po skončení druhej svetovej vojny sa Capa stal americkým občanom. V roku 1947 v Paríži spoluzaložil medzinárodnú fotografickú agentúru Magnum Photos. Po presídlení do Paríža sa rozhodol naplno venovať práci v agentúre a písaniu cestopisnej literatúry. Výstava potrvá do 25. novembra.
Ročník 1913 (Robert Capa)
18. novembra 2012 - (Dušan Koniar - dusankoniar.blog.sme.sk)
Robert Capa (Endre Ernő Friedmann 1913- 1954), maďarský fotograf, autor zachytávajúci okamihy skazy na vojnových frontoch. Od r. 1936 v Španielsku až po r. 1954 vo Vietname. Sekundičku pred tou skazou to vyzeralo ešte tak, že úsmev venovaný objektívu prinesie vojak aj domov. Nič z toho nebola pravda, nič nebolo zaručené, vlastne sa tam nikto ani naozaj neusmieva. Do 25.11. trvá výstava jeho fotografií v SNG, ako jedna z výstav Mesiaca fotografie. Robert Capa, ročník 1913, precestoval celý svet. Moja stará mama, jeho rovesníčka, v podstate Slovensko nikdy neopustila. Capa nafotil kľúčové, aj tie bežné okamihy vojnových konfliktov, ktoré ovplyvnili, možno ešte stále ovplyvňujú, naše osudy. Občianska vojna v Španielsku, II. čínsko- japonská vojna, II. svetová vojna s inváziou na Sicíliu aj pláž Omaha, s oslobodením Paríža a bitkou v ardenskom lese, s kapituláciou Nemecka. Arabsko izraelská vojna 1948 a nakoniec, konflikt vo francúzskej Indočíne, kde 25.5.1954 stúpil na mínu. Stará mama scestovaná nebola, ak chcela aby sme poupratovali mechanickou metlou, nespomenula si, že sa jej hovorí švédska. Španielska či švajčiarska, to na nás pokrikovala, na Švédsko si v tom okamihu, keď nám chcela nadeliť robotu jednoducho nespomenula. Aj keď Capu prežila o rovných päťdesiat rokov a vojnám sa skôr vyhýbala akoby ich vyhľadávala, neznamená to, že si ju ktorákoľvek vojna nenašla. Tá beštia si nájde kohokoľvek. V roku 1919 prišla o otca, po návrate z frontu podľahol zrejme španielskej chrípke. Neskôr sa s mamou, otčimom a mladšími súrodencami presťahovali z Liptova do Bratislavy, vyučila sa za krajčírku. Zoznámila sa a vydala za starého otca, tiež z Liptova a prešli na hospodárstvo jeho rodičov. Stali sa kolonistami na južnom Slovensku. Stihli splatiť štátnu pôžičku na nové hospodárstvo, keď z neho museli po viedenskej arbitráži narýchlo a naľahko utekať. Vrátili sa do Bratislavy. Po bombardovaní rafinérie Apollo, starý otec v obavách o ženu a tri deti, poslal ich ku príbuzným do Ploštína a Iľanova, tam snáď bude pri oslobodzovaní pokojnejšie ako v Bratislave. Na Liptove stála fronta dva mesiace, strávili ich v pivniciach. Znovu sa vrátili do Bratislavy a zakrátko na svoje zhumpľované (jej obľúbený výraz) hospodárstvo. Ako tak ho dali do poriadku, stihli to do kolektivizácie. Potom už vojny neboli, to nie, ale verte, že stará mama mala určité obavy z delenia Československa v r. 1993. Ja verím, že neopodstatnené, ale tiež chápem, že tie obavy mala. Na fotografiách Roberta Capu, sú hlavne vojaci, zarážajúco mladí chlapci. Snáď veselí a odvážni v okamihu pokoja, vystrašené deti s rukami nad hlavou, keď ich brali do zajatia. Vystrašené deti, vidno tam však aj trochu úľavy v tom okamžiku. Sú tam aj civilisti, na uliciach tesne pred náletom, v krytoch počas náletov a znovu na uliciach vo chvíľach oslobodenia. Krvi a mŕtvych je na fotkách pomerne málo, dosť na to, aby sme si začali klásť otázku, kto tie deti hnal do zákopov. Toto je jedna z tých fotografií, čo ma úplne fascinovala, pripomenula mi aj starú mamu. /Sicílsky roľník ukazuje americkému dôstojníkovi kade ustupovali Nemci. /Mladý Američan sa usmieva, vie, že je fotený a možno si uvedomuje komickosť situácie. Na ľavej ruke prsteň a retiazka na zápästí. V podrepe len o čosi nižší ako starček, čo sa nad ním mierne nakláňa a chce byť tak veľmi nápomocný, on fotografa nevníma. Rozdiel možno dvoch generácii medzi dvoma mužmi, tomu mladšiemu ale nič nezaručuje, že toho staršieho prežije. Nevieme, čo sa udialo v nasledujúcich minútach či dňoch. Väčšiu šancu prežiť mal starček, v tie minúty a dni. Vojak a civilista, jeden precestoval pol sveta, aby prižmúril oko nad muškou pušky, druhý len celý život uhýba vo svojom kúte vlasti, aby všetko vnímal s doširoka otvorenými očami. V jednom okamihu sa stretli, v jednom okamihu mohli byť spojenci alebo nepriatelia. Stará mama na fotografii z cestovného pasu. Pochádza približne z doby, kedy Robert Capa postupoval s americkou armádou cez Sicíliu (1943). Len dvakrát „opustila“ Slovensko, keď sa boli počas vojny pozrieť v akom stave je ich hospodárstvo. Už som bol v puberte, keď ešte stále dokázala lamentovať, aké zhumpľované bolo. Jeden z najhúževnatejších a najpracovitejších ľudí čo som poznal. Bez toho, aby sa o to nejako snažila či pričinila, päť krát sa jej zmenilo štátne občianstvo, vystriedalo sa sedem režimov. Typický civilista, nech sa pohne kamkoľvek, rozhodnutia a údely tých rozhodnutí ho všade dobehnú. Séria fotografií z apríla 1945. Americký vojak zomiera po zásahu nemeckého ostreľovača na balkóne v Lipsku. Spolupráca Stevena Spilberga a Toma Hanksa na „vojakovi Ryanovi“ a následne na „Bratstve neohrozených“ priniesla dve skvelé filmové diela. Autenticita tých filmov pochádzala z práce profesionálov a som presvedčený, že aj z množstva archívnych materiálov, s ktorými sa oboznámili. Takmer nepochybujem, že k nim patrí aj séria týchto fotografií. Ak si predstavím záverečné scény z „vojaka Ryana“, scény z bytu na poschodí rozbombardovaného domu, nepochybujem o tom. Ani o tom, že práca jedného profíka dokáže stále naberať na dôležitosti, dokáže byť stále aktuálna, ak aj po rokoch dokáže, sprostredkovane cez prácu iného profíka, donútiť nás zamýšľať sa nad tým, aké máme vlastne šťastie, že sme vojnu nezažili.
Počas Trnavskej novény bude sláviť omšu aj maďarský kardinál Péter Erdő
13. novembra 2012 - (tasr)
Desiatky svätých omší budú v Bazilike sv. Mikuláša v Trnave počas tradičnej Trnavskej novény (deväť dní pobožností) v dňoch 12.- 21. novembra. Témou tohtoročnej novény je „Matka Božia, zverujeme Ti tento Rok viery”. Po úvodnej svätej omši pre deti v pondelok sa počas novény v trnavskej Bazilike sv. Mikuláša konajú omše denne ráno, predpoludním, popoludní a večer (o 6.30, 8.00, 10.00, 16.00 a 18.00 h). Veľkú časť z nich celebruje trnavský apoštolský administrátor „sede vacante” biskup Mons. Ján Orosch. Kázať budú striedavo rehoľní kňazi z rehole benediktínov, františkánov, jezuitov, saleziánov, piaristov, dominikánov, kapucínov a z ďalších reholí. Hlavným celebrantom svätej omše v maďarskom jazyku v sobotu 17. novembra o 11.30 h bude arcibiskup Ostrihomsko-budapeštianskej arcidiecézy, kardinál Péter Erdő, spolu s apoštolským administrátorom Jánom Oroschom. V tento deň je na programe aj mládežnícky program (o 21.00 h) a mládežnícka sv. omša o 24.00 h. V nedeľu 18. novembra sa o 9.30 h uskutoční slávnostná svätá omša, po ktorej bude nasledovať procesia s milostivým obrazom Panny Márie ulicami Trnavy. Sláviť ju bude Mons. Ján Orosch spolu s kňazmi slovenských diecéz. Slávnosť odvysiela v priamom prenose Rozhlas a televízia Slovenska (RTVS). V stredu 21. novembra bude v Trnave celebrovať svätú omšu bratislavský arcibiskup metropolita Mons. Stanislav Zvolenský, ktorý prednesie i homíliu na tému „Rok viery…aby sme posilnili svedectvo lásky”. Novéna v trnavskej Bazilike sv. Mikuláša je každoročne príležitosťou na duchovnú obnovu a zároveň aj pripomenutím si mimoriadnych historických udalostí slzenia obrazu Trnavskej Panny Márie, ktoré siahajú až do roku 1663. Vtedy bola na jej príhovor Trnava zachránená pred tureckými vojskami, 21. novembra 1710 opäť na jej príhovor prestal v meste pustošiť mor. Od týchto udalostí sa v Trnave slávi deväťdňová pobožnosť, ktorá nesie názov Trnavská novéna. Informovali o tom Tlačová kancelária Konferencie biskupov Slovenska v Bratislave a Trnavská arcidiecéza.
Zisk MOL-u sa v takmer zdvojnásobil
14. novembra 2012 - (sita)
Zisk maďarskej ropnej a plynárenskej spoločnosti MOL sa v treťom kvartáli takmer zdvojnásobil. Podpísali sa pod to dobré výsledky divízie spracovania ropy, ktorej pomohli vyššie produktové marže a zvýšenie hodnoty zásob. Spoločnosť v stredu informovala, že jej čistý zisk vzrástol v sledovanom období na 67,5 mld. forintov (HUF) zo sumy 36,4 mld. HUF v treťom kvartáli 2011. Nenaplnil však očakávania analytikov oslovených v prieskume portálu portfolio.hu. Tí očakávali, že bude v sume 72,3 mld. HUF. Bez započítania jednorazových položiek sa zisk spoločnosti vyšplhal na 117,2 mld. HUF zo sumy 64,5 mld. HUF. Divízia spracovania ropy vykázala prevádzkový zisk bez započítania jednorazových položiek 54,3 mld. HUF, pričom v rovnakom období vlaňajška bola divízia v strate 17 mld. HUF. Pomohla jej vyššia hodnota zásob, ktorá vzrástla v dôsledku drahšej ropy. Prevádzkový zisk divízie prieskumu a ťažby ropy a plynu spoločnosti MOL klesol v treťom kvartáli o 8 % na 74,8 mld. HUF. Vyššia produkcia plynu v Maďarsku totiž nevykompenzovala slabší predaj ropy. Chorvátska spoločnosť INA, ktorá je dcérou maďarského MOL-u, musela vo februári tohto roka prerušiť svoje aktivity v Sýrii, čo tiež negatívne vplýva na divíziu prieskumu a ťažby maďarskej skupiny. Priemerná produkcia uhľovodíkov spoločnosti MOL klesla v treťom kvartáli na 112 tis. barelov denne z úrovne 145 800 barelov denne v rovnakom období vlaňajška.
V. Orbán: Macedónsko je kľúčovou krajinou balkánskej stability
14. novembra 2012 - (tasr)
Bez členstva Macedónska v Európskej únii a NATO nemožno stabilizovať Balkán, vyhlásil dnes v Budapešti maďarský premiér Viktor Orbán po schôdzke s macedónskym premiérom Nikolom Gruevskim. Ako informovala tlačová agentúra MTI, Orbán vzniesol kritiku voči EÚ a NATO, podľa neho je totiž historickou chybou, že v uplynulých siedmich-ôsmich rokoch nedokázali dosiahnuť, aby sa Macedónsko stalo členom únie aj aliancie. Predseda maďarskej vlády dodal, že macedónsky premiér má jasnú víziu o rozvoji Balkánu. „Žijeme v časoch, v ktorých vodcovia s víziou majú na celom kontinente hodnotu zlata,” konštatoval Orbán, podľa ktorého hospodársky priestor Európy je potrebné rozšíriť o nových členov, aby sa ekonomika opäť dostala do pohybu. Maďarský premiér vyzval k urovnaniu sporu o názve medzi Gréckom a Macedónskom, pričom poznamenal, že nie je správne, ak členská krajina únie kladie podmienky k začatiu prístupových rokovaní. „Vyriešenie tohto problému by malo byť výsledkom prístupových rokovaní a nie podmienkou ich začatia,” zdôraznil Orbán. Gruevski podotkol, že maďarská pomoc v integračných snahách Macedónska mu dáva silu k pokračovaniu reforiem a k ďalšiemu rozvoju krajiny. Podľa jeho slov Macedónsko už splnilo podmienky vstupu do EÚ, jedinou prekážkou je nevyriešený spor s Gréckom.
Stíhačky maďarskej armády budú čoskoro strážiť slovinský vzdušný priestor
13. novembra 2012 - (tasr)
Lietadlá maďarských ozbrojených síl začnú - v zmysle dohody v rámci Severoatlantickej aliancie - hliadkovať vo vzdušnom priestore Slovinska a neskôr aj pobaltských krajín, vyhlásil dnes v maďarskom Miškovci maďarský minister obrany Csaba Hende. Podľa tlačovej agentúry MTI minister povedal, že maďarské stíhacie lietadlá Gripen budú čoskoro strážiť slovinský vzdušný priestor a predpokladá sa, že v období rokov 2015-2018 budú hliadkovať aj v pobaltských štátoch. Tieto krajiny nemajú vlastné vojenské letectvo a pri ich vstupe do NATO sa rozhodlo, že budú rozvíjať iné vojenské schopnosti a tie ponúknu k dispozícii aliancii, spresnil Hende.
Prezidenti sa poklonia vojvodinským obetiam titovských čistiek
13. novembra 2012 - (tasr)
Maďarský a srbský prezident sa na budúci rok spoločne poklonia vojvodinským obetiam titovských čistiek z rokov 1944 a 1945. Vyplýva to z dohody maďarského prezidenta Jánosa Ádera a srbského prezidenta Tomislava Nikoliča, ktorý 12. novembra 2012 pricestoval do Budapešti na dvojdňovú oficiálnu návštevu Maďarska. Áder navrhol, že vzápätí - trebárs na druhý deň - by si mohli na inom mieste dôstojne spomenúť aj na obete „novosadských čistiek” z roku 1942. Áder označil dohodu s Nikoličom za historickú, ktorá uzatvorí vo vzájomných vzťahoch doposiaľ otvorenú záležitosť. „Ak dôjde k obom udalostiam, tak sa splnia dávne túžby Srbov a Maďarov žijúcich v Srbsku, bude možné uzatvoriť túto kapitolu histórie. Vyjasnenie toho, čo sa vlastne vtedy stalo, zostane v rukách historikov,” konštatoval Áder. Maďarský prezident podotkol, že týmto gestom by chcel dať dôraz kroku, ktorý jeho predchodca László Sólyom pred pár rokmi už urobil. Počas razie v Novom Sade v roku 1942 popravili príslušníci maďarskej horthyovskej polície vyše 3000 Srbov a židov. O dva roky neskôr sa titovská moc revanšovala zavraždením podľa niektorých odhadov až desaťnásobne viac Maďarov žijúcich vo Vojvodine, píše MTI. „Poklonime sa pred každým, odsúdime z nášho ľudu každého, kto páchal zločiny a našim deťom otvoríme možnosť žiť nový život,” povedal Nikolič a zdôraznil, že politici musia vyriešiť otvorené otázky, pretože dĺžia tým svojmu ľudu. Podľa Ádera Maďarsko bude aj naďalej podporovať, aby Srbsko sa čo najskôr stalo plnohodnotnou členskou krajinou Európskej únie a je pripravené poskytnúť svoje integračné skúsenosti. Srbský prezident podotkol, že jeho krajina potrebuje maďarské skúsenosti. Nikolič okrem toho poznamenal, že Srbsko sa po májových voľbách rozhodlo otvoriť sa priateľom a doriešiť „problémy zametené pod koberec”. Srbi žijúci v Maďarsku a maďarská menšina v Srbsku podľa jeho slov úžasne spájajú obe krajiny. „Sme povinní vytvoriť im čo najlepšie životné podmienky, zapojiť ich do demokratických procesov a zabezpečiť im kolektívne a menšinové ľudské práva,” podčiarkol srbský prezident.
Orbán: Maďarsko podporuje eurointegračné snahy Srbska
13. novembra 2012 - (tasr)
Maďarsko podporuje eurointegračné snahy Srbska, vyhlásil predseda maďarskej vlády Viktor Orbán v Budapešti na pondelňajšej pracovnej večeri so srbským prezidentom Tomislavom Nikoličom. Najvyšší predstaviteľ Srbska pricestoval na pozvanie maďarského prezidenta Jánosa Ádera na dvojdňovú oficiálnu návštevu Maďarska. „Orbán sa s Nikoličom zhodli v tom, že vzťahy Maďarska a Srbska majú strategický význam, preto obaja urobia všetko pre rozvoj týchto vzťahov,” cituje tlačová agentúra MTI vyjadrenie šéfa komunikačného odboru vlády Bertalana Havasiho. Maďarský premiér a srbský prezident hovorili o posilnení cezhraničnej spolupráce a dohodli sa, že v záujme toho urobia všetky potrebné zákonodarné kroky. Nikolič dnes bude rokovať s prezidentom Áderom. V prítomnosti hláv štátu podpíšu maďarsko-srbskú medzivládnu dohodu o cestnej preprave osôb a tovaru.
Maďarská vláda požiadala štrajkový výbor o zachovanie pokoja na školách
13. novembra 2012 - (tasr)
Maďarská vláda dnes požiadala štrajkový výbor pedagógov, aby sa pokúsil zachovať terajší pokoj na školách. Podľa tlačovej agentúry MTI šéf rezortu ľudských zdrojov Zoltán Balog výbor uistil, že finančné prostriedky, ktoré by „vláda rada videla v budúcoročnom rozpočte”, použijú v prvom rade na rast platov pedagógov. Balog označil dnešné rokovania za pozitívne a konštatoval, že v sobotu v nich budú pokračovať tak, aby čo najskôr dospeli k dohode aj v záujme zavedenia modelu životnej dráhy pedagógov. Odborári na rokovaniach, ktoré boli podľa nich tvrdé ale konštruktívne, avizovali, že pripravujú pozmeňujúce návrhy k pripravovanému zákonu o odovzdávaní školských zariadení štátu. Naďalej trvajú na tom, aby k odovzdávaniu škôl nedošlo už 1. januára 2013. Predseda Demokratického zväzu pedagógov (PDSZ) László Mendrey podotkol, že k rokovaniam s vládou pristúpili preto, aby sa vyhli štrajku. Kým je šanca na dohodu, zatiaľ neuvažujú o štrajku, dodal s tým, že zo strany vlády vnímajú určitú snahu dohodnúť sa. PDSZ minulý štvrtok navrhol, aby okamžite začali rokovania o požiadavkách pedagógov. „PDSZ a štrajkový výbor majú záujem na účinnom, vecnom a úspešnom rokovaní,” uviedol vtedy vo vyhlásení Mendrey, podľa ktorého prvoradým cieľom odborárov je zachovanie pracovných miest. Rezortné odborárske zväzy 19. októbra vyhlásili, že vytvorili štrajkový výbor. Oznámili, že o tom informujú oficiálnym listom aj predsedu vlády Viktora Orbána a požiadajú ho, aby delegoval za vládu rokovacieho partnera. Mendrey spresnil, že pedagógovia požadujú od 1. januára 2013 rast tabuľkových miezd o 20 percent, chcú zmraziť plánované odovzdávanie škôl do rúk štátu a očakávajú zavedenie modelu pedagogickej životnej dráhy.
Miera inflácie v Maďarsku klesla na 6 percent
13. novembra 2012 - (tasr / rttnews)
Medziročná miera inflácie v Maďarsku v októbri klesla, a to viac, ako analytici očakávali. Oznámil to dnes štatistický úrad v Budapešti. Podľa najnovších údajov sa index spotrebiteľských cien v susednej krajine minulý mesiac zvýšil medziročne o 6 %, zatiaľ čo v septembri vzrástol o 6,6 %. Analytici, ktorých oslovila agentúra RTTNews Maďarsku predpovedali v októbri spomalenie inflácie na 6,3 %. Zo štatistík ďalej vyplýva, že kým ceny potravín v Maďarsku minulý rok stúpli o 7,6 %, ceny energií sa zvýšili o 5 % a oblečenie a obuv zdraželi o 1,7 %. V medzimesačnom porovnaní sa ceny tovarov a služieb v Maďarsku v októbri zvýšili o 0,1 %, čo je menej ako v septembri, keď vzrástli o 0,4 %. Analytici odhadovali, že v medzimesačnom porovnaní budú októbrové spotrebiteľské ceny v krajine stagnovať.
Maďarské stavebníctvo v septembri posilnilo
19. novembra 2012 - (sita)
Maďarská stavebná produkcia v septembri medziročne posilnila o 6,8 %. Výstavba budov vzrástla o 4,32 % a výstavba inžinierskych sietí sa zväčšila o 9,4 %. Stavebná produkcia krajiny medziročne stúpla o 6,8 % podľa neupravených aj podľa kalendárne upravených údajov. Informoval o tom v pondelok štatistický úrad krajiny na svojej internetovej stránke ksh.hu. Medzimesačne stavba budov v krajine podľa sezónne upravených údajov vzrástla o 6,5 % a sezónne upravená produkcia inžinierskych sietí oproti augustu stúpla o 0,6 %. Objem nových objednávok bol v septembri o 1,8 % väčší ako v rovnakom mesiaci vlaňajška. Objem objednávok na stavbu budov však klesol o 7,5 %, ale objem objednávok na stavby inžinierskych sietí sa o 10,5 % zväčšil.
Predseda Maďarského bankového združenia Mihály Patai podal demisiu
13. novembra 2012 - (tasr)
Predseda Maďarského bankového združenia Mihály Patai sa dnes vzdal svojej funkcie. Informovala o tom tlačová agentúra MTI odvolávajúc sa na generálneho tajomníka združenia Levente Kovácsa. Patai dávnejšie avizoval, že podá demisiu, ak parlament prijme ďalšie vopred neprerokované opatrenia, ktoré postihnú bankový sektor nad rámec jeho možností, pripomenul Kovács. Ako dodal, poslanci maďarského parlamentu v pondelok v noci prijali balíček vládnych návrhov, preto dnes Patai oficiálne podal demisiu. Maďarské bankové združenie začalo s prípravami mimoriadneho valného zhromaždenia, na ktorom delegáti rozhodnú o osobe nového predsedu.
V. Orbán: Maďarsko má naširoko otvorené brány pre Arabov
12. novembra 2012 - (tasr)
Arabsko-maďarským obchodným vzťahom nebránia žiadne politické, právne či hospodárske prekážky. Vyhlásil to dnes v Budapešti v úvode 1. ročníka Arabsko-maďarského hospodárskeho fóra maďarský premiér Viktor Orbán. Podľa tlačovej agentúry MTI sa na fóre zúčastňuje takmer 200 podnikateľov a diplomatov zo 16 arabských krajín. Stredná Európa a v rámci nej Maďarsko ponúka podľa slov predsedu maďarskej vlády dobré možnosti a perspektívu vážneho hospodárskeho rastu. Orbán poznamenal, že Maďarsko má infraštruktúru porovnateľnú so západoeurópskou a disponuje kvalifikovanou pracovnou silou. Ak arabskí podnikatelia rozpoznajú prebiehajúce premeny v európskej ekonomike a ak by nadviazali konkrétne obchodné väzby s Maďarskom, za päť až desať rokov ocenia rozhodnutie investovať v rámci strednej Európy v Maďarsku, zdôraznil maďarský premiér.
Maďarský parlament podporil dohodu o výstavbe mosta na Dunaji pri Komárne
12. novembra 2012 - (tasr)
Poslanci maďarského parlamentu dnes vyjadrili súhlas s medzivládnou slovensko-maďarskou dohodou o výstavbe mosta na Dunaji medzi Komárnom a Komáromom, informovala tlačová agentúra MTI. Predseda vlády SR Robert Fico a maďarský premiér Viktor Orbán podpísal v Mlynkoch 2. októbra memorandum o spoločnej výstavbe nového mosta na Dunaji medzi Komárnom a maďarským Komáromom. Štátny tajomník maďarského úradu vlády zodpovedný za medzinárodné vzťahy Péter Szijjártó v tejto súvislosti uviedol, že roky 2016 a 2017 sú reálnym termínom na to, aby bol nový dunajský most uvedený do prevádzky. Celkové predpokladané náklady na vybudovanie mosta sa pohybujú na úrovni približne 35 miliónov eur. MTI pripomína, že most bude nedeliteľným majetkom oboch krajín.
Népszabadság: Výrazne stúpol počet zadržaných ilegálnych migrantov
12. novembra 2012 - (tasr)
Do konca septembra zadržali v tomto roku maďarskí pohraničníci a príslušníci pohotovostnej jednotky polície 5294 ilegálnych migrantov. V rovnakom období vlaňajšieho roka to bolo 3324 narušiteľov hraníc, píše dnes maďarský denník Népszabadság. Podľa polície stúpol počas tohto roka počet ilegálnych migrantov zadržaných prostredníctvom termovíznych kamier postavených na maďarskej strane hranice. Pohraničníci a polícia v uvedenom období tohto roka zasahovali na hraniciach Maďarska v prípade vyše 10.000 ľudí, ktorí sa pokúšali prekročiť, prípadne prekročili hranice. Vo vnútrozemí riešili záležitosti 1247 migrantov. Vlani maďarské orgány v celom roku zasahovali voči 8834 migrantom. Minulý rok od začiatku roka do septembra zadržali 135 prevádzačov, v rovnakom období tohto roka ich počet stúpol na 267, píše Népszabadság.
Srbský prezident začne oficiálnu návštevu Maďarska
12. novembra 2012 - (tasr)
Srbský prezident Tomislav Nikolič pricestuje dnes na pozvanie maďarského prezidenta Jánosa Ádera do Budapešti na dvojdňovú oficiálnu návštevu Maďarska. Pri tejto príležitosti v utorok podpíše maďarsko-srbskú dohodu o cestnej preprave osôb a tovaru, informovala tlačová agentúra MTI. Najvyšší srbský predstaviteľ, ktorý nastúpil do funkcie 31. mája tohto roka, sa stretne aj s predsedom maďarského parlamentu Lászlóom Kövérom a navštívi v Budapešti školu so srbským vyučovacím jazykom. MTI pripomína, že Nikolič pri prevzatí funkcie vyhlásil, že chce Srbsko, ktoré bude rovnocenným partnerom Európskej únie, nikdy sa nevzdá svojej suverenity, územnej celistvosti či Kosova. Predseda maďarskej vlády Viktor Orbán dnes prijal predsedu Demokratického zväzu vojvodinských Maďarov (VMSZ) Istvána Pásztora, ktorý ho informoval o problémoch Maďarov žijúcich v srbskej Vojvodine. Obaja politici to označili za kľúčovú otázku priblíženia sa Srbska k členstvu v Európskej únii. Orbán sa 12. októbra v Budapešti stretol so srbským premiérom Ivicom Dačičom. Hovorili okrem iného o možnostiach otvorenia nových hraničných priechodov.
Nie je to len vietor
12. novembra 2012 - (ep / euractiv.sk)
„Je to len vietor“ je angažovaný film, ktorý je rozprávaním inšpirovaným vraždami Rómov v Maďarsku. Premietal sa na MFF v Bratislave. „Je to len vietor, spi“, hovorí sestra mladšiemu bratovi keď na jednej posteli zaspávajú po tom, čo je jeden bežný deň neúplnej rómskej rodiny, kdesi pri lese, kdesi v Maďarsku. To, že to nie je len vietor, zistí divák už o chvíľu, pomerne drsným spôsobom. „Csak a szél“ (http://www.kinema.sk/video/1604/just-the-wind.htm) je originálny názov maďarsko-francúzsko-nemeckej koprodukcie, ktoré je najmä vďaka svojej téme vo výbere trojice filmov nominovaných na cenu LUX 2012 (http://www.luxprize.eu/home). Tú filmom európskej proveniencie udeľuje Európsky parlament, pričom si vyberá snímky schopné podporiť diskusiu o „európskych hodnotách a aktuálnych spoločenských otázkach“. Film kreslí dennú realitu matky odchádzajúcej každé ráno za dvoma prácami od nevládneho otca. Dcéry, ktorá odchádza do školy a stará sa o susedkinu dcéru a syna, ktorý chodí poza školu, aby v lese budoval pre rodinu bunker. Všetko sa odohráva v atmosfére strachu vyvolanej vraždami rómskych rodín v okolí. Plánovaný odchod za otcom rodiny do Kanady je ďaleko. Snímka sa sústreďuje na detaily života rodiny ako si ich majoritná spoločnosť často nevie predstaviť. Neoplýva dialógmi, realitu sprostredkúva skôr cez kameru ktorá je tichým spoločníkom členov rodiny presunmi počas jedného dňa. Premietanie filmu počas LUX Days na bratislavskom filmovom festivale uvidela europoslankyňa Monika Flašíková Beňová (S&D, Smer-SD). Je podľa nej dobré, že sa tento film premietne v rámci nominácie na cenu LUX vo všetkých 27 štátoch EÚ. „Obávam sa ale, že ho až taký veľký počet ľudí, ktorí by to vidieť mali, aby to s nimi zatriaslo, neuvidí. Film má vzbudiť emócie a tento film určite obrovskú emóciu vzbudzuje. Som presvedčená o tom, že keby viacero ľudí tento film videlo, tak by sa trochu zmenila ich optika.“ V deň premietania filmu, 10. 11., sa v Bratislave konal druhý z pochodov „Slušných ľudí“, za ktorými o. i. stojí Oskar Dobrovodský. Polícia na ňom zasahovala, pretože jeden z organizátorov pálil vlajku EÚ. Podľa Flašíkovej Beňovej je to je presne ten prípad, keď sa zlé susedské vzťahy stanú dôvodom na predsudky voči Rómov. „Nemôžem akceptovať pánovi Dobrovodskému, že takýmto spôsobom vyvoláva nenávisť voči Rómom v spoločnosti. Chápem, že on osobne prežíva ťažké obdobie, je v zlej situácií a nikto mu nevedel pomôcť podľa jeho predstáv“, hovorí. „Z pohľadu práva zase až toľko možností nie je, ako si myslí pán Dobrovodský. To, čo mi vadí, napriek tomu, že chápem, že mu celá situácia nie je príjemná, je to, že dáva priestor naozaj až nacistickým vášňam.“ „Viem, že tento film možno trochu surrealistický, ale toto sa v Maďarsku naozaj stalo“, pripomína Beňová. Počas udalostí, z ktorých tvorcovia filmu vychádzali, zomrelo pri sérii útokov na rómske domy v rokoch 2008 a 2009 šesť ľudí, vrátane päťročného dieťaťa. Zranenia utrpeli ďalší piati. Páchatelia na domy strieľali a hádzali zápalné fľaše. V priamom ohrození bolo viac ako päť desiatok ľudí. Páchateľmi boli ľudia blízki neonacistickej scéne, vraždy plánovali. Okrem filmu „Je to len vietor” sú na cenu LUX 2012 nominované aj filmy „Io sono Li” (Ja som Li) a „Tabu”.
LMP sa nebude spájať s Bajnaiho volebným hnutím Spolu 2014
19. novembra 2012 - (tasr)
Opozičná ochranárska strana Politika môže byť iná (LMP) nebude vstupovať do volebného hnutia Spolu 2014 a nenadviaže volebnú spoluprácu so žiadnou stranou vedenou bývalým premiérom - nebráni sa však akejkoľvek inej spolupráci. Rozhodli o tom počas víkendu delegáti kongresu LMP. Podľa agentúry MTI zástupca šéfa parlamentnej frakcie LMP Lajos Mile dnes vyhlásil, že v piatok rozhodnú o osobe nového šéfa parlamentnej frakcie strany po tom, čo sa predseda frakcie Benedek Jávor funkcie vzdal. Bývalý predseda frakcie LMP András Schiffer pre spravodajský server Hvg.hu vyhlásil, že sa nechce vrátiť na tento post. Zdôraznil, že kongres svojím rozhodnutím pomohol tým, ktorí chcú premiéra Viktora Orbána zbaviť moci bez toho, aby sa vrátilo „technokratické a falošné ľavicové” vládne obdobie rokov 2002-10. V reakcii na rozhodnutie kongresu sa vzdali svojich funkcií aj dvaja z troch podpredsedov frakcie LMP, Tímea Szabóová a Gergely Karácsony. Volebné hnutie Spolu 2014 založili politické subjekty Hnutie vlasť a pokrok expremiéra Gordona Bajnaiho, skupina zo spoločenskej siete Milla a Maďarské hnutie Solidarita. Cieľom spolupráce týchto organizácií v rámci hnutia, ktorého založenie oznámili 23. októbra, je vymeniť terajšiu Orbánovu vládu. Hnutie avizovalo, že prvým subjektom, ktorý vyzve na spoluprácu, bude LMP.
Maďarská opozícia má lídra, ale nie jednotu
13. novembra 2012 - (Peter Morvay - Sme)
Sú to len tri týždne, čo maďarský expremiér Gordon Bajnai oznámil vznik svojho občianskeho združenia Spoločne 2014, ktoré má pred ďalšími parlamentnými voľbami zjednotiť odporcov súčasného premiéra Viktora Orbána. Aj taký krátky čas však stačil na to, aby sa nové združenie, ktoré ešte ani nie je zaregistrovanou stranou, stalo najsilnejšou maďarskou opozičnou silou. Podľa prieskumu agentúry Medián by ho volilo 23 percent rozhodnutých voličov. Ďalšie dve dovtedy najsilnejšie opozičné strany, ľavicoví socialisti a krajne pravicový Jobbik by už získali len 15 a 17 percent. Štvrtá najväčšia strana Politika môže byť iná získala v tomto prieskume len päť percent. Opozičné strany (bez Jobbiku, s ktorým nikto ďalší nechce spolupracovať) tak majú po prvý raz reálnu šancu vo voľbách na jar roku 2014 poraziť vládnu stranu Fidesz, ktorý v rovnakom prieskume získal 35 percent hlasov. Avšak len v prípade, ak sa dokážu včas dohodnúť na úzkej spolupráci. Nový volebný systém je totiž ušitý presne podľa aktuálnych potrieb Fideszu. Počíta práve s jednou silnou vládnou stranou, proti ktorej stojí zmäť menších opozičných strán. Posilňuje napríklad väčšinové prvky volebného systému. Voľby podľa neho vyhrá ten, kto získa jednomandátové volebné obvody. Tie existovali aj v predchádzajúcich voľbách, no nemali takú váhu a hlasovanie v nich bolo dvojkolové. Dohody o vzájomnej podpore postupujúcich kandidátov teda mohli politické strany medzi sebou uzatvárať až medzi prvým a druhým kolom. Podľa nového volebného systému presadzovaného Fideszom by voľby v jednomandátových obvodoch mali byť len jednokolové a vyhral by v nich ten, kto by získal jednoduchú väčšinu hlasov. Kandidáta Fideszu by tak v jednomandátovom obvode mohol poraziť len spoločný kandidát opozície, na ktorom by sa ostatné strany dohodli v dostatočnom predstihu pred voľbami. Voľby však budú najneskôr o rok a pol a opozíciu toho zatiaľ viac rozdeľuje, ako spája. Zdanlivo by pritom maďarská opozícia nemala mať ťažkú úlohu. Situácia krajiny sa rýchlo zhoršuje, popularita vlády klesá. Podľa prieskumu agentúry Medián si až 76 percent opýtaných myslí, že sa veci vyvíjajú zlým smerom (pred mesiacom ich bolo o tri percentá menej) a tri štvrtiny opýtaných označujú výkon Orbánovej vlády za slabý. Vládu navyše stíha jeden neúspech za druhým. Podľa informácií internetových novín Origo dokonca minulý týždeň jedna z veľkých ratingových agentúr pohrozila Maďarsku, že zníži jeho hodnotenie na úroveň čiastočného štátneho bankrotu. Stalo by sa tak v prípade, ak by vláda splnila svoj avizovaný plán a chcela by prinútiť banky, aby odpustili časť dlhov miestnym samosprávam. Orbán na konci októbra oznámil, že na seba jeho vláda prevezme dlhy samospráv v hodnote až 612 miliárd forintov (viac ako dve miliardy eur). Premiér však nepovedal, ako by dokázala sama vláda tieto dlhy splatiť. Z vládnych kruhov sa objavili informácie, že chce banky, od ktorých si samosprávy peniaze napožičiavali, prinútiť, aby jej možno až štvrtinu dlhu odpustili. Ratingová agentúra vzápätí upozornila, že takýto krok by technicky znamenal, že vláda nie je schopná svoje dlhy splácať. A práve to sa považuje za štátny bankrot.
Návrat zombíkov
13. novembra 2012 - (Peter Morvay - Sme)
Združenie Spoločne 2014 expremiéra Gordona Bajnaia ešte nie je ani politická strana (a tak by sa podľa pripravovaného volebného zákona ani nemohlo zúčastniť na ďalších parlamentných voľbách) a už sa stalo najpopulárnejšou opozičnou silou v Maďarsku. Úspech však upozornil aj na to, že azda najťažšou úlohou nového lídra protiorbánovskej opozície bude držať si od tela niektorých svojich podporovateľov. Bajnai toho v politike zatiaľ veľa nedokázal, pre väčšinu z tých, čo v ňom vidia Orbánovho jediného možného protivníka, je to však skôr pozitívum. Znamená to, že na rozdiel od ostatných maďarských politikov sa ešte nestačil zdiskreditovať. Je pre nich vedľajšie, kto Bajnai je, hlavne že nie je Orbán ani Gyurcsány, nie je ani Fidesz, ani socialista, nepatrí k už zaniknutým liberálom či konzervatívcom. Preto ho môžu, aspoň zatiaľ, podporovať sklamaní voliči všetkých týchto strán. Bajnai musí zozbierať všetky tieto hlasy, ak chce mať vôbec šancu Orbána poraziť. Len čo sa však ukázal Bajnaiov potenciál, okamžite sa okolo neho začali rojiť aj (väčšinou) bývalí politici zdiskreditovaných strán, ktorí mu vyjadrujú podporu a ponúkajú služby v nádeji na vlastný návrat. Začal s tým Gyurcsány, ktorý ubezpečil Bajnaia o svojej plnej podpore, čo vzhľadom na Gyurcsányovu obľúbenosť zodpovedá nožu vrazenému do chrbta. Bajnai potrebuje bývalých voličov zdiskreditovaných strán, no aby ich získal, musí paradoxne zabrániť tomu, aby k nemu prilipli ich bývalí či súčasní lídri. Každý z týchto politických zombíkov by mu možno priniesol zopár svojich zvyšných prívržencov, oveľa viac bývalých prívržencov ostatných strán by však od Bajnaia odstrašil.
Nový silný súper v ringu
11. novembra 2012 - (Štefan Markuš - pravda.sk)
Keď sa Gordon Bajnai stal v roku 2009 premiérom Maďarska, svoju politickú víziu vyjadril slovami športovca: „Som brankár, neviem kľučkovať, nezmením sa na útočníka. Budem iba brániť.“ Nedávno, na zhromaždení občianskeho združenia Milla (Milión Maďarov za slobodu tlače), ohlásil návrat do politiky a vyzval niektoré mimovládne organizácie na spoluprácu. Tak vzniklo hnutie Spolu 2014 s cieľom vyhrať parlamentné voľby v roku 2014. Bajnai verejne sníva o novom začiatku. Ponúka zmenu politickej paradigmy. Volá po širokej koalícii občanov bez straníckych štruktúr. Jeho úsilím je zjednotiť Maďarov žijúcich v rámci súčasných hraníc. Smelosť, zdá sa, čerpá zo svojej minulosti. Keď vo funkcii premiéra vystriedal Gyurcsánya, vytvoril si imidž rozvážneho politika. Skromné vystupovanie, kompetentné riešenie vážnych ekonomických otázok. Typický „troubleshooter“. Ako záchranca Maďarska pred hospodárskym kolapsom zohral úlohu brankára zázračným spôsobom. V prípade volebného úspechu Bajnaia čaká „balík“ úloh. Spomeňme najdôležitejšie: Vrátiť straty sporiteľom do súkromného dôchodkového piliera. Ratovať pokles kúpyschopnosti obyvateľstva. Upraviť úrokové sadzby hypotekárnych pôžičiek. Zastaviť nárast odkázaných na minimálnu mzdu. Znížiť počet nezamestnaných. Zmierniť odchod mladej inteligencie do zahraničia. Reformovať zdravotníctvo. Znížiť zadlžovanie štátu. Obnoviť dôveru zahraničných investorov. Zamedziť oligarchom prenajímať maďarskú pôdu. Obnoviť činnosť zakázaných kultúrnych inštitúcií. Navrátiť základné funkcie právneho štátu. Zaručiť slobodu pre nestranícke masmediálne spoločnosti. Zachovať štatút republiky pre Maďarsko. Orbán pochopil, že do politického ringu sa vracia zdatný súper. Fidesz zacítil ohrozenie a spustil negatívnu antikampaň. Do nového volebného zákona vláda zakomponovala zákaz účasti politických hnutí vo voľbách. Diskreditácia Bajnaia sa bude stupňovať. Fórum občianskeho zomknutia (CÖF), považuje socialistov za tých, čo „…zapríčinili hospodársky úpadok vlasti a teraz sa vracajú do života politiky“. Ich propaganda doteraz hlásala, že štát zničil Gyurcsány. Rétorika, po vstupe Bajnaia do ringu, sa náhle zmenila: „Pozor, Gyurcsány žije v Bajnaiovom tele!“ Naši južní susedia veria v reinkarnáciu. Fidesz začal otvorene presviedčať občanov, že „Bajnai nevyviedol Maďarsko z krízy, on ho v podstate zničil.“ Zámer zameniť Bajnaia za Gyurcsánya môže na voličov zapôsobiť deštruktívne. Ak sa k tomu pridá zverejnenie sympatií Georga Sorosa (sponzora viacerých ľavicovo-liberálne orientovaných mimovládnych organizácii v Maďarsku) s hnutím Spolu 2014, potom účinnosť kampane fideszákov môže byť veľmi účinná. Napriek narastajúcej opozícii si Bajnai verí. Analytici sú skeptickí a tvrdia, že Bajnai môže zvíťaziť iba hlasmi voličov, ktorí v minulosti hlasovali za Fidesz. Ak ich však chce získať, musí voliť kompromisy, ktoré si ako demokrat nemôže dovoliť. Ak bude voči Fideszu ustupovať, stratí ľavicu. Čerstvé odhady agentúry Medián hovoria, že sympatizanti Spolu 2014 už prevyšujú voličov Maďarskej socialistickej strany. Na politickej scéne je tento údaj prekvapením. Odkiaľ sa títo sympatizanti vzali? Sú to bývali voliči Fideszu, čo už vytriezveli? Otázkou je, či odídenci z Fideszu sa zmieria s osobnosťami, ktoré Spolu 2014 podporujú. Bajnai nie je členom strany. Sympatizuje však s liberálnou ľavicou. Či nestraník so svojím občianskym hnutím dokáže poraziť silne etablovaný Fidesz, je otázne. Možno je namieste výstraha: „Pozor na politických spasiteľov!“ V Maďarsku sa však občas udejú aj zázraky.
Mlynky - Prehliadka autentických slovenských ľudových piesní v Maďarsku
Slovenský národnostný spevácky zbor FS Pilíš a Pilíšske trio, ktoré pracujú v rámci Kultúrneho spolku Pre Mlynky, usporiadali 17. novembra 2012 v osvetovom stredisko obce Mlynky (Pilisszentkereszt) Prehliadku autentických slovenských ľudových piesní v Maďarsku a ľudovú haravaru s názvom „Piesne moje, piesne…” - Foto: Imrich Fuhl - Fotogaléria:
https://www.facebook.com/media/set/?set=a.340734829358833.74894.147596498672668&type=1
Folklórny súbor Pilíš v Mlynkoch
Národnostný folklórny súbor Pilíš, zahrňujúci viac generácií, bol založený vo februári 1978 nadšenými mlynskými folkloristami, vedúcou miestneho slovenského pávieho krúžku a slovenskou učiteľkou Gizelou Molnárovou Fuhlovou, slovenským učiteľom a osvetárom Jozefom Szivekom a choreografom a umeleckým vedúcim súboru Ladislavom Urbaničom,. Ako členovia FS Pilíš máme za hlavný cieľ oživovať kultúrne hodnoty a dedičstvo slovenských pilíšskych osád. Ďalej zachovávať zvyky, pestovať a chrániť jazyk našich predkov, a ukázať príklad mladším generáciám v záujme pretrvávania slovenských národnostných hodnôt a tradícií. Pokladáme za nesmierne dôležitú úlohu, aby sme nami prezentovanú autentickú pilíšsku a vôbec slovenskú spevnú a tanečnú kultúru prezentovali na úrovni a odovzdávali mladším pokoleniam, v záujme čoho funguje aj náš Kultúrny spolok „Pre Mlynky” v pilíšskom regióne. Medziiným chceme poukázať aj na bezproblémové mierové spolunažívanie a pôsobenie jednotlivých národností, upriamiť pozornosť na opodstatnenosť existencie národných a etnických menšín, čo patrí medzi priority európskeho rozmýšľania, respektíve priblížiť tradície, kultúrne hodnoty, tance a ľudové piesne Slovákov žijúcich v Pilíši a na území celej krajiny. Veď za uplynulé tri desaťročia sa Mlynky - najslovenskejšia osada v Maďarsku - preslávili aj vďaka Folklórnemu súboru Pilíš a Kultúrny spolok „Pre Mlynky”, ako následník spomínanej umeleckej zložky, svedomito pracuje na tom, aby dôstojne pokračoval v šľapajach svojich predkov.
Závery Stálej konferencie Slovenská republika a Slováci žijúci v zahraničí 2012
V rokovacej sále bratislavského hotela Bôrik počas dvojdňového snemovania Stálej konferencie 2012 prezentovalo výsledky a skúsenosti práce v oblasti rozvíjania národného povedomia Slovákov žijúcich v zahraničí, podpory slovenského jazyka v kontexte zachovávania kultúrneho dedičstva, vzdelávania, ďalšieho vývoja rôznych foriem autentickej slovenskej subkultúry v krajinách, v ktorých tvoria Slováci národnostnú menšinu, vydavateľskej, mediálnej, duchovnej, spoločenskej a vo všeobecnosti prospešnej činnosti krajanských komunít na prospech slovenskosti naprieč celým krajanským svetom, 89 delegátov z 21 krajín. V zmysle platnej Koncepcie štátnej politiky starostlivosti o Slovákov žijúcich v zahraničí do roku 2015 ÚSŽZ organizuje Stálu konferenciu Slovenská republika a Slováci žijúci v zahraničí jedenkrát za dva roky. Hlavným cieľom Stálej konferencie 2012, ktorá bola v poradí vrcholných rokovaní krajanov už jedenástou, bola diskusia o doterajšom zameraní, o obsahu štátnej politiky vo vzťahu k Slovákom žijúcim v zahraničí s výhľadom do roku 2015 a prerokovanie podnetov, námetov a návrhov, ktoré môžu prispieť k jej aktualizácii a zlepšeniu, vyjadrených aj v Záveroch Stálej konferencie 2012, ktorých text prinášame v plnom znení.
Fotogaléria
https://www.facebook.com/media/set/?set=a.336736653091984.73884.147596498672668&;type=3
Na vrcholnom snemovaní krajanov v Bratislave
http://www.oslovma.hu/index.php/sk/aktuality/149-aktuality1-aktuality1/881-na-vrcholnom-snemovani-krajanov-v-bratislave
ZVONY rozozvučali dušu v trojjedinosti - hrdosti, lásky i clivoty
Tomu sa povie láska k vlasti predkov... Nasadnúť v Selenči (aj túto obec vo Vojvodine pred čochvíľa 250 rokmi osídľovali na Dolnej zemi Slováci) do autobusu - a hajde, do Bratislavy. Hoci iba na deň, ale znovu precítiť všetkými zmyslami Slovensko. Zavítať sem, dokonca až do Prezidentského paláca, aby úprimnosťou duše, ktorou sa vinie ich spev, hra orchestra, najmä však texty naplnené pyšnou slovenskosťou a ešte ľúbeznejšie znejúcou slovenčinou, objali sestry a bratov na Slovensku.
Klbasiáda / Klobasiáda - Klbása je urobená s citom
13. novembra 2012 - (Katarína Pucovská - kulpin.net)
Na rozdiel od klobásy, ktorú môžete kúpiť v mäsiarstve, klbása je urobená s citom, najčastejšie aj za „podnetného“ spevu a počas procesu výroby správne zalievaná patričnou maligánovou tekutinkou. Za každou nadiatou klbásou dobre je tiež urobiť prestávka a najprv ju zrakom, s pohárikom v ruke, opáčiť a potom už, - nech sa nezaháľa, - trochu si z kališka aj odpiť. Že aby klbása nebola suchá. Snáď tak bolo aj na deviatej Klbasiáde, ktorá sa konala v sobotu 10. novembra v Bratislave. Na nej o najlepšiu zhotovenú upečenú dolnozemskú klbásu súťažilo osem mužstiev. Odborná porota tentoraz prvú cenu udelila maďarskému celku, ktorý si odniesol aj putovný pohár tejto súťaže.
Pre nás, čo sme tam neboli, účastníci ponúkli video „koštovku“ a pár „chaotických záberov“:
http://www.youtube.com/watch?v=_E3n5_-WHrA&feature=youtu.be
Tradičná súťaž sa začala prípravou a vyhotovením klbás priamo pred návštevníkmi podľa tradičných receptov svojich krajín. Boli tam Slováci z Maďarska, Rumunska, Chorvátska, Vojvodiny... Chýrečná štipľavá paprika tiež nechýbala. Ani veselá nálada a hudba. Nie div potom, že takmer rovnako vynikajúco chutili účastníkom tohto veselého podujatia všetky klbásy, ba dokonca aj klobásy zhotovené vo väčšom množstve.
Tvorca svetoznámej Sacherovej torty bol zo Slovenska
26. októbra 2012 - (tukan.sk)
Len nedávno bol nitrianskymi archivármi objavený cestovný pas Milana Rastislava Štefánika a je tu ďalší vzácny nález. Slovenskí archivári našli rodný list Eduarda Sachera, čo definitívne dokazuje, že pochádza zo Želiezoviec. Narodil sa 8. februára 1843 Jeho otec Franz Sacher tu pôsobil ako panský kuchár rodiny Esterházyovcov. Reportáž o tomto náleze bola odvysielaná v relácii Regionálny denník (Rozhlas a televízia Slovenska) v stredu 24. 10. 2012. Ako uvádza sme.sk (J. Beňová, 2007), tento autor receptu dnes svetoznámej čokoládovej torty, žil podstatný čas svojho života na Slovensku. Konkrétne v meste Želiezovce, kde sa neskôr narodil tiež jeho syn Eduard. Ten o niekoľko rokov založil hotel Sacher a veľký význam malo tiež, že do rodinného receptu pridal sladký marhuľový lekvár. Sacherova torta (Original-Sacher-Torte) je výnimočná sladkosť, ktorá má bohatú 100 ročnú históriu a je úzko spätá s nádherným mestom Viedeň. Pravý recept na Sacherovu tortu je tajomstvom. Výnimočnou ju však robí kvalitná čokoláda. Na tento dezert existuje v súčasnosti niekoľko stoviek receptov, najznámejších je asi tridsať. Zaujímavosťou je, že do roku 1965 pretrvávala dlhoročná hádka o toto meno s cisárskym a kráľovským cukrárom Demelom, pretože už od jej vynájdenia existovala len jedna „Original Sacher-Torte“. Medzičasom sa Demelova torta volá Demel’s Sachertorte (Demelova Sacherova torta) a zhotovuje sa stále ručne. Navonok sa odlišuje od Original Sacher-Torte tým, že sa vrstva marmelády nachádza v strede torty a nie pod čokoládovou polevou. Ako začína sláva? Rakúsky šľachtic, politik a diplomat, knieža Klemens Wenzel Metternich dal v roku 1832 svojím dvorným kuchárom za úlohu vyrobiť pre neho a jeho vysokopostavených hostí jedinečný dezert. Šéfkuchár bol však chorý a tak musel vtedajší učeň druhého ročníka, 16-ročný chlapec Franz Sacher, prevziať úlohu a vymyslel základnú formu Sacherovej torty. Želiezovce, kde Sacher žil, údajne navštevoval gróf z Viedne, Ján Karol Esterházy. Raz si do svojho kaštieľa pozval hudobného génia Franza Schuberta a taktiež kuchára Franza Sachera. Ten mal vtedy na viedenskom dvore už dlhší čas veľmi dobré meno. Až jeho syn však vylepšil túto znamenitú pochúťku čokoládovou polevou a marhuľovou marmeládou počas svojich učňovských rokov u cisárskeho a kráľovského dvorného cukrára Demela. Na konci 19. storočia dali Esterházyovci vyrobiť pamätnú, na ktorej je napísané, že v tomto dome žil Franz Sacher s manželkou Rozáliou a v roku 1834 sa im tu narodil syn Eduard. Tabuľa je umiestnená vo vnútri budovy, ktorá dnes patrí mestu a slúži na komerčné účely. O slávnom cukrárovi sa vie na Slovensku málo, hoci Sacherov rez dostať takmer v každej cukrárni a je po ňom pomenovaná aj jedna z ulíc v meste Želiezovce.
http://www.topky.sk/cl/10/1328665/Prevratny-historicky-dokaz--Tvorca-najznamejsej-torty-na-svete-sa-narodil-na-Slovensku-
http://www.webnoviny.sk/slovensko/autor-slavnej-sacherovej-torty-pochadz/563761-clanok.html?from=featured_article
Sex je na treťom mieste (Každý druhý deň)
9. novembra 2012 - (Helena Kovácsová - sme.sk)
Rozum víťazí nad pudmi, pomerne silný vplyv konzervatívnej výchovy - to sú charakteristické črty sexuálneho správania Slovákov podľa nedávneho, pomerne veľkého prieskumu. Svoje názory na to, akí sú v spálni, vyslovilo 8237 prevažne mladých respondentov (priemerný vek okolo 30 rokov). Kopírujú pornohercov alebo hrdinov romantických telenoviel? Slováci majú pohlavný styk každý druhý alebo tretí deň. Podľa odborníkov - v porovnaní s ostatnými štátmi - nie je to zlý výsledok. Veľký podiel mužov (35 %) aj žien (40 %) uvádza, že stihli v posteli otestovať 2 až 5 kandidátov. So stúpajúcim vekom skúsenosti pribúdajú - medzi mužmi po tridsaťšestke je dosť takých, u ktorých zbierka sexuálnych „skalpov“ prevyšuje číslo 20, ženy v rovnakom veku sa však chvália menším počtom trofejí. Monogamný vzťah s občasnými úletmi je pomerne populárny medzi mužmi: 40 % mužov preferuje tento model, ale s pribúdajúcimi rokmi a skúsenosťami je tento typ vzťahu stále populárnejší. Zdá sa, že ženy sú nepoučiteľné romantičky, lebo až 58 % z nich verí na monogamný vzťah a lásku až za hrob. Liek na erekciu väčšina Slovákov dosiaľ neskúsila (87 %) a keď, tak po tridsaťšestke (22 %). Ešte je stále veľa takých, ktorí v prípade, že by prípravok potrebovali, by si ho zaobstarali z anonymného internetového prostredia (37 %). Našťastie je aj pomerne dosť veľký počet tých, ktorí by v takomto prípade navštívili lekára (34 %). Ženy by tiež problémy s partnerovou erekciou riešili najskôr cez internet (35 %), a až potom cez lekáreň (25 %) alebo lekára (23 %). Tabletka na erekciu by podľa mnohých sexuchtivých Slovákov (49 %) a Sloveniek (52 %) mala zabrať do 30 minút. V prieskume oslovili len mladých ľudí, ale pohlavný styk sa netýka len ich. Ako je na tom staršia generácia, sme sa opýtali sexuologičky MUDr. Danice Caisovej. „Existujú zahraničné prieskumy o sexuálnom správaní, resp. o tom, či aj starší ľudia žijú sexuálne. V jednej nemeckej štúdii na veľké prekvapenie prieskumníkov 70 % mužov a žien starších ako 70 rokov udávalo, že žijú aktívnym sexuálnym životom. Rovnako v jednej japonskej štúdii ľudia starší ako 80 rokov žili sexuálne aktívne vo viac ako 50 percentách. Zboril sa tým mýtus o bezpohlavnosti staršej generácie.“ Tridsiatnici Slovenska, čo sa týka sexuálneho života, dosiahli pomerne dobrý výsledok. Kde sa však nachádzajú v rebríčku v Európe naši skôr narodení? „Ťažko povedať, cielený prieskum zameraný na 50-ročných a starších ľudí totiž nemáme,“ poznamenáva sexuologička a dodáva: „Predpokladám však, že čísla by sa možno ani tak veľmi nelíšili za predpokladu, že by ľudia tejto vekovej kategórie boli ochotní odpovedať alebo hovoriť pravdu. Osobne si myslím, že na predĺženie sexuálnej aktívnosti mužov veľmi pomohla modrá tabletka na podporu erekcie. Kým v minulosti muži s poruchami erekcie museli nútene na svoj sexuálny život rezignovať, teraz to tak nie je. Samozrejme, že sexuálny život starších ľudí musí rešpektovať telesné obmedzenia, a i keď nebýva taký intenzívny - čo sa týka frekvencie, vo všetkých ostatných parametroch sa od milostného života mladších ľudí neodlišuje.“
Čo ešte odhalili výsledky prieskumu?
- Muži aj ženy zhodne tvrdia, že na úspešný sex je najdôležitejšia vzrušujúca partnerka a predohra, následne tvrdosť a veľkosť penisu.
- V rebríčku životných hodnôt Slovákov aj Sloveniek sa ocitol sex na treťom mieste, hneď po rodinnom zázemí a práci a peniazoch.
- Pokiaľ ide o znalosť liekov na potenciu, na prvom mieste sa umiestnila modrá tabletka.
Najkratší utajovaný slovník slovenského jazyka
Predchádzajúce slovníky slovenského jazyka mali jeden veľký nedostatok: malú, no z hľadiska frekvencie v hovorovej reči veľmi významnú oblasť lexiky pred verejnosťou buď zatajili, alebo prezentovali vo veľmi obmedzenej podobe a občas bohužiaľ aj skreslenej. Situácia, ktorá takto vznikla, možno označiť za kurióznu: civilizovaný národ sám pred sebou tají časť svojej slovnej zásoby! Námietka, že väčšina používateľov jazyka výrazy, o ktorých je reč, aj tak dôverne pozná, neobstojí; absencia ich exaktného lexikografického spracovania vedie k rozličným mylným názorom, poverám a mýtom. Jedným z nich je napr. názor, že najužšie jadro - takpovediac najsilnejšiu časť - tvorí štyri či päť základných slovných koreňov. Nuž, 234 hesiel nášho slovníka poukazuje na skutočnosť, že problematika je omnoho, omnoho komplikovanejšia... - Stiahnite si:
www.oslovma.hu/XXX/SloSlang.rtf
LIKE / PÁČI SA MI TO / TETSZIK
http://www.facebook.com/plugins/likebox.php?href=http://www.facebook.com/pages/oslovmahu/147596498672668&width=310&colorscheme=light&show_faces=true&connections=3&stream=true&header=false&height=555#